c: text/html

text:
Igihembwe cya 2 kiragana ku musozo, abana bazatangira gutaha ku wa Gatanu
Yanditswe na Mugisha Benigne
Minisiteri y’Uburezi iratangaza ko igihembwe cya kabiri cy’amashuri kirimo kugana ku musozo, ingendo z’abanyeshuri bajya mu biruhuko zikazatangira ku wa Gatanu.
Itangazo ryashyizweho Umukono n’Umunyamabanga wa Leta muri Minisiteri y’Uburezi, ushinzwe amashuri y’inshuke, abanza n’ayisumbuye, riramenyesha ababyeyi n’abarezi ko ingendo z’abanyeshuri zizatangirira muri tumwe mu turere tw’Intara y’Amajyepfo n’iy’Uburengerazuba.
Ku wa Gatanu, tariki ya 19 Nyakanga 2019 abanyeshuri biga mu turere twa Muhanga, Kamonyi, Nyanza na Huye bazatangira gutaha, kuri uwo munsi kandi hazataha abanyeshuri biga mu mashuri yo mu turere twa Rusizi na Nyamasheke mu Ntara y’Uburengerazuba kimwe n’abiga mu turere twa Nyarugenge, Gasabo na Kicukiro.
Iri tangazo rigaragaza ko abazataha ku munsi wa mbere w’ibiruhuko bazasubira ku mashuri tariki ya 02 Kanama 2019.
Ku wa gatandatu, tariki ya 20 Nyakanga 2019, abazataha ni abanyeshuri biga mu bigo by’amashuri byo mu turere twa Ruhango, Gisagara, Nyaruguru na Nyamagabe mu Ntara y’Amajyepfo, n’ibigo byo mu turere twa Karongi, Rutsiro, Ngororero, Rubavu na Nyabihu two mu Ntara y’Uburengerazuba.
Abazataha kuri uwo munsi wa kabiri w’ibiruhuko bazasubira ku ishuri tariki ya 03 Kanama 2019. Ku cyumweru tariki ya 21 Nyakanga 2019, abanyeshuri bo mu Ntara z’Uburasirazuba n’Amajyaruguru, aba na bo bakazasubira ku mashuri tariki ya 04 Kanama 2019.
Minisiteri y’Uburezi iributsa buri munyeshuri gutaha yambaye impuzankano y’ishuri anitwaje ikarita y’ishuri kugira ngo umutekano we urusheho kwitabwaho neza.
Irashishikariza abashizwe uburezi mu mirenge no mu turere, inzego zishinzwe umutekano n’abayobozi b’ibigo bitwara abagenzi gukurikirana no gufasha mu iyubahirizwa ry’iyi gahunda.
Ikindi ngo ni uko nta shuri ryemerewe kohereza abanyeshuri mu biruhuko mbere y’itariki yagenwe ritabiherewe uruhushya rwanditswe na Minisiteri y’Uburezi.

robotstxt: allowed

filter: keep


text:
ubutaka
Rwanda : Ikibazo cyo kwamburwa ubutaka giteye inkeke
By Jean-Michel Manirafasha on 11 septembre 2015
Gutabariza abaturage batuye mu ntara y’iburasirazuba, akarere ka Gatsibo, umurenge wa Rwimbogo, akagari ka Rwikiniro mu mudugudu wa Ndama, ni akagari ka munini mu midugudu ya Munini na Kabeza. Ibintu bimeze nabi muri gahunda leta yise iyo guhuza ubutaka. Aho hantu mu mwaka wa 2013 baraje bahakora amatarasi ku ngufu za leta nta ninteguza barimbura […]
Posted in Ahabanza, Amakuru | Tagged FPR, terrasses anti-érosives, ubutaka


text:
Hari gihe ushobora kuba uri umusore mwiza ariko ikintu cyo gutereta cyarakwihishe ndetse utajya unamenya uburyo wakwitwara mu gihe wasohokanye inkumi. Ugasanga niba umusohakanye rimwe ntazemere ko musubirayo kubera uburyo wabyitwayemo.
1. Ugomba kureka umukobwa akihitiramo ahantu ashaka gusohokera
Ni byiza ko mu gihe ugiye gusohokana umukobwa bwa mbere umuha amahirwe cyangwa se umwanya wo kwihitiramo ahantu heza yumva haza kumunyura mu gihe muba muri kuganira. Nutamuha umwanya rero ngo nawe yihitiremo aho ashaka, ashobora kutanyurwa dore ko ngo abagore cyangwa abakobwa baba bazi guhitamo ahantu hari buze gutuma baryoherwa n’ikiganiro. Urumva ko utabikoze intambwe ya mbere yaba yamaze kugutsinda.
2. Mu gihe muganira mureke nawe agire icyo avuga
Hari abasore basohokana abakobwa bakiharira ijambo nkaho barimo gutanga isomo cyangwa ikiganiro. Niba wa sohokanye umukobwa urimo gutereta ugomba kugerageza nawe ukamuha umwanya mu kiganiro akumva ko muri kumwe. Mu gihe bitabaye ibyo uzatuma arambirwa vuba ndetse n’ibyo urimo kuvuga nta gaciro azabiha.
3 . Ugomba kumuhanga amaso
Abasore benshi ntibazi kureba mu maso h’abakobwa batereta cyangwa barimo gutereta. Usanga ahubwo barimo guhuzagurika bareba hirya no hino aho kureba uwo bari kumwe. Menya ko uri mu ntangiriro zo gutereta umukobwa ntaragukunda neza icyongeyeho ni nabwo bwa mbere umusohokanye, ubwo rero nutangira ku mwereka ikinyabupfura gike no guhuzagurika utamureba mu maso azatangira kubona ko nta kigenda cyawe.
4. Mubaze ikintu ari bufate
Niba mugeze ahantu mwasohokeye nko muri hoteli, akabari cyangwa se ahantu hari ubusitani bwiza reka umukobwa yisabire icyo ashaka aho gutangira kumusabira icyo afata. Ni byo koko ushobora kuba wumva ibyo umusabiye biryoshye cyangwa ari byo abantu benshi bakunda, ariko menya ko hari igihe wabikora gutyo ugasanga we ntabikunda na gato kandi kubera ko ari bwo bwa mbere mu sohokanye ashobora kugira isoni zo kuvugako ibyumusabiye atabikunda.
5. Gerageza umuhindurire mu biganiro
Nta mpamvu yo kwibanda ku kintu kimwe mu gihe urimo kuganiriza umuntu. Shaka ingingo zitandukanye umuganirizaho. Ikindi kandi nta n'impamvu yo gutinda ku kintu keretse iyo ubona icyo kiganiro cyamuryohoye. Aha ubibwirwa n’uko urimo kumureba mu maso, ukamenya uburyo arimo kwakira ibyo umubwira. Si byiza rero kumureka ngo abanze arambirwe ibyo urimo kuvuga.
Video Abakobwa Beza
Uburyo 5 Bwo Kwitwaramo Usohokanye n'Umukobwa Ubwa Mbere
Hari gihe ushobora kuba uri umusore mwiza ariko ikintu cyo gutereta cyarakwihishe ndetse utajya unamenya uburyo wakwitwara mu gihe wasohokanye inkumi. Ugasanga niba umusohakanye rimwe ntazemere ko musubirayo kubera uburyo wabyitwayemo.
Labels: urukundo


text:
Ni kenshi cyane ababyeyi batwite bakunda kugira isesemi mu gitondo ndetse bigatuma baruka, ubuzima bwabo ntibumererwe neza. Iyi sesemi ikunze kugaragara mu byumweru bya mbere umugore atwite ariko kenshi ishira nyuma y’igihembwe cya mbere cyo gutwita; ni ukuvuga nyuma y’amezi atatu byibuze.Nk’uko tubikesha urubuga rwa internet: doctissimo.fr, dore inama icumi ababyeyi batwite bagomba gukurikiza kugira uko kugira isesemi kuganuke:
1. Kugira umutuzo mu byo ukora: aha ngo iyo ukora ibintu wiruka cyane,wenda uvuga uti ‘ngiye gukererwa akazi’ cyangwa guhaguruka mu buriri wihuta byongera ibyago byo kugira iseseme. Ni byiza gukora imirimo yawe utuje kandi witonze.
2. Kurya gahoro kandi ku masaha: aha usanga ngo abagore batwite badakunze kurya, kandi ngo iyo igifu kirimo ubusa bituma ugira inzara ndetse n’isesemi.
3. Gukora imyitozo ngororamubiri: si byiza gukomeza kuguma mu buriri, ahubwo gerageza utambagire ukora imyitozo yoroheje. Ibi bituma ya sesemi igabanuka.
4. Kwirinda ibintu bihumura cyane: nk’ibiryo birimo ibirungo byinshi cyane, parfums, n’ibindi bigira impumuro nyinshi.
5. Kugira imirimo ugomba kugabanya gukora: nko guteka, kuko ibi byongera isesemi. Aha ngo umugabo na we ashobora kugira uturimo two mu rugo agufasha.
6. Kurya ibitera imbaraga: umutsima, umuceri n’ibinyampeke, bikaboneka mu ifunguro ryawe rya buri munsi.
7. Kunywa ka potage
8. Kwirinda kugira ibyo ufata bakubwiye ko bigabanya isesemi, atari kwa muganga
9. Kwirinda kunywa itabi: birinda umwana wawe ndetse nawe ubwawe kugira ngo utagira isesemi
10. Kwirinda kunywa ka kawa kaba gakonje cyangwa gashyushye
Mu gihe ubona bikomeje kwanga cyangwa uruka cyane, ushobora kujya kwa muganga hakwegereye bakagufasha.


text:
REB iremeza ko nta mwarimu uzongera gutinda guhembwa
Yanditswe na MUGISHA BENIGNE
Mu gihe hari hashize iminsi humvikana ikibazo cy’abarimu mu turere tumwe na tumwe batinze kubona imishahara yabo, Ikigo k’Igihugu cy’Uburezi (REB) kemeza ko hagiye gukorwa ibishoboka no gukosora amakosa yaba yarabiteye kugira ngo abarimu ntibazongere gutinda guhembwa.
Nk’uko bitangazwa na Nzitabakuze Claudien, Umuyobozi muri REB ushinzwe iterambere ry’imibereho y’abarimu n’amahugurwa, ngo iki kibazo cyari kimaze imyaka itari mike cyarakemuwe, ariko mu ntangiriro z’umwaka w’amashuri cyongeye kumvikana.
Ati “Twari tumaze imyaka igera kuri itanu ikibazo cyo gutinda guhemba abarezi cyarabonewe umuti, ariko cyongeye kumvikana mu ntangiriro z’umwaka w’amashuri, tugiye gusuzuma icya giteye ariko tunagifatire ingamba ntikizongere kumvikana ukundi.”
Nzitabakuze avuga ko kimwe mu byaba byarateye iki kibazo byaba ari ugushyira abarimu mu myanya, bikaba byatuma habaho no gutinda kubakorera imishahara.
Ikindi atekereza ngo inzira ndende iby’imishahara y’abarimu ishobora kuba inyuramo, bityo bimwe mu bigomba gukorwa bikaba byatinda kuko bitakorewe igihe, nayo igatinda.
Uyu muyobozi na none agaruka ku turere tumwe na tumwe twatinze guhemba abarezi mu gihe utundi twabikoreye igihe, agasaba ko no ku rwego rwatwo hasuzumwa icyateye itinda ry’imishahara y’abarezi, bityo igisubizo k’iki kibazo kikaba cyashakwa ku bufatanye bw’inzego zombi.
Ati “Uturere 18 twahembye abarimu dutinze, ni mu gihe udusigaye twabahembeye igihe, ariko byose bigiye gukemuka kugira ngo hatazagira umurezi wongera guhura n’ikibazo cyo kudahemberwa igihe.”
Gusa na none uyu muyobozi muri REB atunga n’urutoki uturere kugira uruhare mu gutinda guhemba abarimu kuko ngo atiyumvisha uburyo uturere 12 twabahembera igihe naho 18 tugahemba dutinze.
Ku birebana n’uburyo iki kibazo kigiye gukemurwa, Nzitabakuze avuga ko gushyira abarimu mu myanya (Placement) bigiye kujya bikorwa kare kuva mu mwaka utaha w’amashuri, bityo abakora imishahara y’abarimu bakabona umwanya wo kuyitunganya hakiri kare.
Nzitabakuze yemeza ko kuri ubu abarezi bose bahembwe ko kandi iki kibazo kitazongera kumvikana, dore ko hari hashize imyaka itari mike cyarafatiwe ingamba.
Ku birebana n’iki kibazo kandi abayobozi banyuranye bafashe umwanzuro ko nta mukozi w’akarere uzongera guhembwa abarezi batarahembwa. Umwe muri bo ni Guverineri w’Intara y’Amajyepfo, Mureshyankwano Marie Rose, wavuze ko ari ngombwa ko ikibazo cy’abarezi bahembwa batinze gikemurwa mu maguru mashya.
Ati “Kugira ngo dukemure iki kibazo vuba na bwangu, ni uko nta mukozi w’Akarere uzongera guhembwa abarezi batarahembwa.”
Ibi Mureshyankwano yabivugiye ko no mu Ntara ayobora harimo uturere twatinze guhemba abarezi bihagurutsa ubuyobozi bw’intara mu gukemura iki kibazo.


text:
Ibyo ngo ntabwo bizaba mu ishuri rimwe cyangwa ku kigo kimwe, kuko ari gahunda yashyizweho izatangira gukurikizwa mu mwaka utaha w’amashuri wa 2022, bikaba biteganyijwe ko uzatangira tariki 11 Ukwakira 2021, bikazajya bikorwa kuri buri saha ya mbere ya buri minsi y’amasomo.
Babisabwe na Minisitiri w’Uburezi, Dr. Valentine Uwamariya, ubwo kuri uyu wa Kabiri tariki 05 Ukwakira 2021, mu Rwanda bifatanyaga n’ibindi bihugu kwizihiza umunsi mpuzamahanga wahariwe mwarimu, wizihizwaga ku nshuro yawo ya 20.
Minisitiri Uwamariya asaba abo bahuriye mu burezi ko umwaka w’amashuri bagiye gutangira watandukana n’iyindi, mu buryo bw’imyigishirize, bibanda cyane cyane mu gufasha abana bakiri inyuma y’abandi.
Ati “Turasaba ko buri mwarimu, mu bushobozi bwe, mu bwitange bwe, agomba gukora ibishoboka ku buryo abana bari inyuma y’abandi bazamurwa bakagera ku kigero kimwe n’abandi banyeshuri. Ibi kandi byashyizwe no muri gahunda y’amasomo, ku buryo ntawe uzitwazwa ko adafite umwanya wo gufasha abana bari inyuma”.
Yongeye ati “Twifuza ko umwana wese w’Umunyarwanda abasha kugera ku kigero gishimishije, birasaba ubwitange n’imbaraga zidasanzwe, ariko tuzi neza ko mu bishoboye, kuko buri gihe mukora mugaharanira ko abo mwigisha bagera koko ku bumenyi mwifuza”.
Obedi Ruzibiza, umwarimu mu ishuri ryisumbuye rya Murama mu Karere ka Ruhango, ni umwe mu barimu bane bahembwe nk’indashyikirwa ku rwego rw’igihugu, avuga ko mu byo bagomba gufasha bariya bana, ngo ni uko bagomba kubanza kubamenya.
Ati “Ikintu cya mbere kigomba gukorwa n’ukubanza kumenya bariya bana ngo ni bande, bakeneye iki, hanyuma iyo umaze kumenya umwana ukamenya n’icyo akeneye, umufasha ukurikije icyo akeneye. Bariya bana rero n’ukuzabaha igihe cyihariye, haba mu gitondo mbere yuko amasomo atangira, nyuma y’amasomo, haba no mu gihe cya ‘weekend’, n’ubwitange bwa mwarimu, tugomba kwegera bariya bana tukabaha amasomo ku yo bari basanzwe bafata kugira ngo babashe kuzamura urwego bariho”.
Mu mwaka w’amashuri wa 2021, abana basaga ibihumbi 44 ntibabashije gutsinda ikizamini cya Leta gisoza amashuri abanza mu gihe abasaga ibihumbu 16, batashoboye gutsinda ibisoza icyiciro rusange cy’ayisumbuye.
Abarimu b’indashyikirwa bahembwe n’abaturutse mu mashuri y’uburezi rusange (General Education), mu mashuri y’imyuga (TVET), aya Leta ndetse n’ayigenga guhera ku rwego rw’amashuri abanza n’ayisumbuye. Mu bihembo bahawe harimo Moto, Mudasobwa na Smart TV.
Insanganyamatsiko y’uyu mwaka iragira iti “Abarimu ku isonga mu kubaka uburezi buhamye”.
Uyu munsi ngarukamwaka watangiye kwizihizwa mu Rwanda guhera mu mwaka wa 2002, mu gihe ku rwego rw’isi watangiye kwizihizwa mu mwaka wa 1994.


text:
Umuhanzi Nshuti Bosco usanzwe uzwi mu ndirimbo zo kuramya no guhimbaza Imana: Ibyo ntunze , Warambabariye n ’izindi. kuri ubu akaba yashyize ahagaragara amashusho y’indirimbo nshya yise "Uranyumva" mu buryo bw’imbonankubone (live).
Nshuti bosco ni umukristo ubarizwa mu itorero rya ADEPR, muri Paruwase ya Gasave ku mudugudu wa Kumukenke.Uyu muhanzi usanzwe unaririmba muri Korari Sloam ibarinzwa kuri uyu mudugudu wa kumukenke, yatangiye kuririmba kugiti ke mu 2015. Akomoza ku ndirimbo yakunzwe n’abatari bake mu Rwanda ndetse no hanze yarwo "Ibyo ntunze", mukiganiro yagiranye na Zaburi nshya , Nshuti Bosco yavuze uburyo iyo ndirimbo yayihimbye.
Avuga ko byari mu bihe yabonaga ko nta nzira, yagize ati”Iyo ndirimbo yaje mu bihe nari ndimo,nari maze igihe mpagaritse ishuri numva ko nta bundi buryo nzabona bwo kwiga. Haciyeho igihe kingana n’umwaka, mbona Imana irabikoze mba ndongeye ndiga, ndangiza kaminuza. Ndavuga nti ushimwe mwami wanjye wowe umenyera ubuzima, ukampa kubyawe kubwo Ubuntu bwawe, nabura iki se ngufite ko umpagije” Bosco Nshuti yasusurukije abamukurikiye
Iyi ndirimbo "Uranyumva" yakoreye amashusho, mu buryo bwa Live hamwe n’itsinda ry’abacuranzi ndetse n’abamufasha kuririmba, yuje ubutumwa bushimangira ko umwami Yesu igihe cyose abera amaso abamutakira bose, kabone naho batavuga ariko Yesu we amenya ibyo bibwira mu mitima yabo. Mu magambo atangira iyi ndirimbo Bosco aragira ati”Mwami Yesu uranyumva niyo ntavuga, uhora utegeye ugutwi kwawe kumva ibyo usabwa n’umwana wawe, Mwami Yesu uranyumva”
Bosco avuga ko uburyo ahabwa iyerekwa ry’indirimbo (inspiration), ngo abona bije akaba yanatungurwa, ashobora kuba ari mu nzira agenda cyangwa aryamye. Uyu muhanzi kandi yanatangaje ko mu bihangano bye abikora adatezemo amaramuko, ko ahubwo ari ivugabutumwa.


text:
HYPERLINK « http://www.leprophete.fr/2011/12/04/fpr-na-ibuka-bizasiga-byoretse-u-rwanda/ » HYPERLINK « http://www.leprophete.fr/2011/12/04/fpr-na-ibuka-bizasiga-byoretse-u-rwanda/ »
Umwana apfa mu iterura! Nta cyiza cyaturuka ku muryango uvangura Abanyarwanda !
Intangiriro
Hari abatangajwe n’uko mu minsi mike ishize IBUKA yaharabitse Rusesabagina imubeshyera. Abo ni abatayizi. Mu w’1999 yari itarabona ubuzimagatozi. Ariko nimwisomere imigambi mibisha yari ifite nk’uko bigaragazwa n’inyandikomvugo y’inama yahuje bamwe mu bayitangije. Iyo nama yabereye i Kigali le 28/11/1999.
Inama y’Abanyamuryango ba IBUKA
Tito Rutaremara (umudepite wo muri FPR)
Umuryango wa IBUKA ugomba gusaba ubuzimagatozi. Abawubuza kubona ubuzimagatozi turabazi bose. Si abandi, ni Abaparimehutu baturimo duhereye kuri Rwigema. Umuhinza Rwigema nadusinyira, tuzabona ubuzimagatozi. Tuzaba tumuteze igitego atazikuramo na rimwe. Tuzabona uko twiyamamaza mu matora, azaba atsinzwe pee ! Kandi agomba kudusinyira byanze bikunze. Abanyamuryango bose mugomba kubisaba mwese.
(2) Sisi Evariste (deputé PL)
Mugomba kumenya abasaza bahoze ari aparimehutu bose bo mu Rwanda n’abana babo bose cyane ab’i Gitarama. Nibo batujambije itanu n’icyenda (1959), na n’ubu murebe aho batugejeje ndetse n’ab’i Butare na Gikongoro. Naho mu Rukiga twarabamaze. N.B : N’umututsi wahoze ari icyitso tugomba kumumenya.
(3) Musoni Tito (Kibuye)
Ni ugutanga umusanzu kuri buri munyamuryango wese kugirango tuzahangane na wa muhinza Rwigema n’abambari be ari bo abaparimehutu, interahamwe, abapawa bose n’impuzamugambi. Tugomba kuba dufite amafaranga menshi. Uko tuzatanga umusanzu ni uku :
a) Umunyamuryango wo hasi : amafaranga 1.000 bucece kandi.
b) Umunyamuryango ukurikira : ibihumbi bitanu (5.000frs).
c) Umufougisineli : ibihumbi icumi (10.000frs) gusubiza hejuru.
d) Umucuruzi woroheje : ibihumbi mirongo itanu (50.000frs).
e) Abanyenganda : miliyoni eshanu (5.000.000frs) kugeza kw’icumi (10.000.000frs) no kuzamura.
Utazayatanga ni ukumubuza gucuruza cyangwa ikindi yakora. Icyo ayo mafaranga azakora ni gushinga imitwe yaba imeze nk’Interahamwe cyangwa Impuzamugambi, guha abarokotse amafaranga yo gucuruza, gukora za mitingi n’ibindi.
(4) Bagorozi
Ni ugufasha abanyamuryango bose kubona amafaranga kugirango bahangane n’abaparimehutu kuko ari benshi cyane. Tuzi ko abaparimehutu benshi bakennye cyane kandi ko bitabira induru. Abatutsi badafite amafaranga ntabwo babashobora na rimwe.
(5) Major Roza Kabuye (depite wa APR)
Abagore b’abatutsikazi n’abakobwa babo ntibakwiye guteshuka ku nshingano zabo. Muzi ko kugirango APR itsinde twe twagakoze tudaha ibihutu amagambo n’abahutukazi babo. Ubu murirata ngo mwaratsinze mubyina insinzi itagize aho ishingiye. Mubona uko Abahutu bahekenya amenyo n’ubwo dukorana. Ba Bagosora kandi bashatse babyisubiza isaha iyo ari yo yose. Babijyanye, nta kasubira kurokoka na kamwe kuko mwabigishije ubwenge. Ndasaba Abatutsikazi kwiyegereza Abahutu cyane mu gushinga za kabare nyinshi zakira amafaranga yo gukoresha. Nimureba nabi Rwigema azatorwa, mubona uko yiyamamaza. Natorwa mu matora, ntawe uzongera kuvugana namwe. Nimumurwanye cyane kuko natsinda, tuzaba dutsinzwe ubuhezeyo.
(6)Koloneli Rwahama
Kumenya umubare w’Abahutu bari mu gisirikari n’aho bakomoka. Kumenya abahoze mu gisirikari cya Habyarimana n’abahoze mu cya APR b’Abahutu. Mukabacungacyane, mukabatandukanya kugirango mu matora batazatubangamira. Mutarebye neza, batera akaduruvayo kandi badutsinda pe ! Ni ukubaha amafaranga yo kubajijisha n’amaranki adafite icyo avuze, mukabohereza mw’ipori rya kure.
(7) Umucuruzi Yeremiyasi Rubangura (wo ku Buhanda)
Kumenya abantu bakorera propaganda poromiye ministiri, inshuti zose, abaparimehutu n’abandi n’abandi bamukorera n’aho bakorera mitingi no mu yahe masegiteri.
(8)Perefe w’umujyi wa Kigali : Musoni
Kumenya ababurugumestiri babogamiye kuri poromiye mininistiri bose, n’abakonseye n’abaperefe bose bo mu Rwanda n’abasuperefe bose, n’abaministiri bose n’abadiregiteri.
(9) Dogiteri Josuwe
Kumenya abana b’Abahutu biga muri sogonderi na iniverisite n’abiga hanze bose, n’abana b’Abatutsi babogamiye kuri poromoiye ministiri na ba se kuko barahari ajya aha imyanya ; turabazi, banamukorera batuneka.
10. Rumongi Ronjine (Komini Murama)
Kumenya aho abakorera poromoye ministiri bakorera amanama, haba i Gitarama cyangwa i Kigali ariko cyane i Kigali cyangwa i Gitarama, tukamenya inshuti ze zose n’Abatutsi bamukorera bose. Gushyiraho umutwe nk’uw’Interahamwe i Gitarama, mwabonye uko zatugize icyennda na kane. Tudashyizeho uwo mutwe, twatsinda pe ! Dore Abatutsi b’ibyitso nabo tutakwizera :
a) Ruhamyambuga Paul ni inshuti ya poromiye ministiri.
b) Rwigara Assinapol
c) Rurangangabo, alias Muzehe
11. Diregiteri Muhatsi Inyasi-Cotraco
Kumenya abantoroporoneri b’Abahutu bose n’ababaha ibiraka bose n’iyo baba bari muri tendabodi. Ababibaha bakirukanwa mu kazi. Umwantoroporoneri witwa Mubirigi ntakwiye kuzongera kubona ikiraka cya Leta na kimwe : ni umuparimehutu ijana ku ijana. Baca umugani mu kinyarwanda ngo “uhongera umwanzi amara inka”.
12. Minitaransiko Nkusi
Kumenya amakuru atambuka mu matelefone n’abanyujijeho bose n’akarere aturutsemo n’abayavuze no mu maposita yose, inzandiko zije n’izo mu mahanga, amagambo ahise kuri fagise yose na za interinate nzabikurikirana uko bikwiye.
13. Major Zigira
Ngomba gufatanya na koloneli Rwahama, kapiteni Gatete na major Rudasingwa.
14. Diregiteri w’icapiro ry’amashuri (imprimerie scolaire) :Kayitare Célestin
Ngomba gufatanya na Dogiteri Josuwe kumenya abana b’abaparimehutu bose biga.
15. Ndatsikira Denis – Utexrwa (Komini Murama)
Ngomba kumenya abaparimehutu b’i Murama bose, dore ko umubare wabo n’ubundi usanzwe ari mwinshi. Ni cyo kibazo dufite, na bo kandi barize cyane.
16. Dogiteri Rufuku (Gitwe)
Ngomba kumenya abadogiteri bose b’abaprimehutu bari mu Rwanda n’abari i Burayi kuko ari abanyabwenge cyane, cyane Gitarama kuko ari bo babi cyane.
17. Kambanda Eliya – Umucuruzi ukomeye cyane.
Guhuza abacuruzi tukababwira ibyo inama yagezeho byose. Kubahuza buri gihe twibutsa umusanzu cyane cyane muri pvk na Butare yose.
18. Munyuzangabo Thomas – Dirigiteri wa UNICEF
Kumenyesha ba burugumestiri bacu aho ibikorwa bigeze hose mu Rwanda. Bazadufasha kumenya abaparimehutu bakora muri za ministeri n’abakora muri prive.
19. Kabanda Janvier – Chef de crédit muri BCDI
Kuguriza abanyamuryango amafaranga bitagoranye kandi vuba bakabona uko bakora propaganda neza. Kugirango Abahutu tubane nk’abandi, tukabaguriza amafaranga ariko ntitubabwire ibanga ryacu na rimwe.
20. Rwamamara Vianney, umucuruzi.
Gushaka ababogamiye kuri wa muhinza poromiye ministiri, tukabafatira icyemezo. Abaparimehutu bahasigaye batishwe si benshi. (?????) Bishwe bose. Tuzi ko Rwigema nta majwi azabona. Nk’iwacu (????) Abahutu ntabakihaba. N’ahangaha bafite ubwoba, tugomba kubica.
21. Madame Murera Hope, shefukazi wa Sonarwa
Tuzamenya abakorera poromiye ministiri bo muri Sonarwa bose n’abaparimehutu bose n’abandi, aha hari abamuvuga neza tuzi ko afite.
22. Kabaka, Kontabure Soras
Kumenya ubucuti bwa Mporanyi na poromoye ministiri n’ibyo baganira byose n’abakozi b’abaparimehutu bakora muri Soras n’Abatutsi bamubogamiyheho bose.
23. Jenerali Nyamwsa, dobrigade
Dore uko amatora agomba gutegurwa mu maperefegitura yose : gushyira abasirikari muri segiteri zose zo mu Rwanda, mbere y’amatora bakaba bahamaze amezi atandatu, lokodefanse muri buri selire mu Rwanda yose. Ni iterabwoba ! Abahutu bose b’abanyabwenge bagomba kubafunga, hagasigara ibicucu by’Abahutu, abandi bakicwa. Abo muzafatanya ni kapiteni David na kapiteni Namahungu.
24. Perezida w’inteko ishinga amategeko
Umudepite muzajya mumenya w’umuhutu w’umunyabwenge mujye mumutubwira, tumufatire ibyemezo bimukwiye wese. Mu nteko hagomba gusigaramo bya bicucu bitabaza na gato. Mbibutse ko mugomba kwanga ko amahanga azivanga mu guhagararira amatora. Amatora agomba kuba nk’ay’abayobozi duherutse gutora. Muzi ko byabaye uko dushaka tujya inyuma y’utorwa, abandi baje bikabasaba kujya aho benshi bagiye. Abanyarwanda bahisha nkana. Aho ni ho tuzatsindira kandi abasirikari bacu bose bagomba kubyitaho. Mujye munibuka gushyigikira IBUKA kugirango igire ubuzimagatozi. Izadufasha mu matora yacu yose n’ubwo abayoboke bayo ari bake cyane. Mbasabye kwiga ku baparimehutu babiri : Safari na Rugenera Marc. Mu nama y’ubutaha muzabe mwabonye igisubizo cyabo bose.
25. Kayirebwa Cécile
Kujya tumenya abaparimehutu baba I Burayi no muri za amabassade bafatanya n’abaparimehutu b’i Burayi mu Manama bakora n’abajya I Burayi bose. Ni no kwakira IBUKA umusanzu no kwiyegereza Abahutu b’I Burayi, tubagira inshuti kugirango tubadahe amagambo. Ni ugushyiraho n’Abatutsikazi i Burayi bo kureshya Abahutu kugirango twumve aho bageze.
26. Metere Rwangampuhwe
Ni ugshyiraho porogaramu y’amatora. Tugomba gukoresha amatora nk’ayashize. Umudepite uri ku ruhande rwacu twese agomba kuyashyigikira. Abadepite b’abaparimehutu ntibazabyemera. Uwambere ni Safari. Amatora agomba gutegurwa havuyemo uriya muparimehutu. IBUKA igomba gusinyirwa ko izadufasha cyane mu matora. Nibabyanga, muzahagarike inteko kuko ntacyo izaba imaze pe !.
27. Kantengwa Claudienne – Directrice Mineduc (Remera)
Nzabafasha kumenya abanyabwenge bose b’Abahutu kuko benshi twakoranye no mu mashuri ndabazi cyane bose.
28. Burugumestiri wa komini Gishyita, Biruta Tewonesti
Turebye nabi, Abahutu badutsinda pe! Ni benshi kandi bamenye ubwenge, bose bazi icyo bakora.
29. Burugumestiri wa komini Gitesi, Nkurunziza Vianney
Abatutsi basigaye iwacu ni bake. Abahutu baho bashatse mu minota 30 baba batumazeho. Duhora dufite ubwoba bw’abo Bahutu kandi bashyize hamwe pe ! Icyo bashaka bagikora pe !
30. Burugumestiri wa Komini Rwamatamu, Karara Appolinaire
Jyewe uko mbibona, Abahutu barahindutse cyane. Basigaye ari abanyabwenge cyane. Bahinduwe n’ibyo babonye. Rwigema yiyamamaje, Abahutu bose bamutora 100% kandi ni benshi cyane. Abarokotse hari segiteri itagira n’umwe. Mbona Abahutu bazadutsinda mu matora kandi muzi ko batugiririye nabi. N’Abatutsi tumaze gutsinda twarabihimuye, nabo hari aho gera wararokotse, bagahunga. Ntimwizere amajwi ki Kibuye.
31. Burugumestiri wa komini Ndora, Ruzindana Benedigito
Nanjye mbona i Butare uko mbibona Abahutu basigaye bitonda cyane. Ntabwo ushobora kumenya icyo batekereza. Abenshi usanga bagemurira bene wabo bari i Burundi mu buhungiro. Narabirwanije birananira, ndarekera. Baragenda nijoro, bakagaruka mu rindi, kandi mbona hari icyo bizze, kandi Abahutu ni benshi cyane. Abantu barokotse ni 2.220, naho Abahutu ni 78.006 kandi bashyize hamwe.
32. Umusaza wahoze ari umutware witwa Munyinya.
Yatwaraga mu Kabagari, se atwara mu Nkomero, yitwaga Ruzagiriza Kirima cya Nkomero ari ho hahindutse komini Murama. Njye mbona uko runari yatsinzwe muri 59 ni ko mbona bizongera bikaba kuko Abahutu ari benshi cyane. Abatutsi bameze nk’abatagira uburenganzira. Abahutu muzabashukisha iki ko bajijutse bose ? Ikindi, Abatutsi babagiriye nabi babitura ibyo badukoreye. Amatora ntimuzayatsinda na rimwe, n’iyo mwakwica, ntimwayatsinda. Ahubwo mugize mutyo, n’akandi karokotse ntimwakongera kukabona.
33. Lietona koloneli Kadafi
Ikintu kizatubangamira ni abantu 2 mu gisirikare b’ibihangange cyane : jenerali do brigade Mariseli Gatsinzi na koloneli Habyarimana. Ntimujya mububazaho, nyamara mu matora bazatubangamira pe. Jya utinya abantu bahora bacecetse. Mwige ikibazo cyabo mu nama itaha pe.ikindi ni abasirikari bahoze mu ngabo za Habyarimana. Ni abagome cyane, muzi aho abacengezi batugejeje. Iyo tuta gira Abanyamerika, baba baradutsinze pe ! Icyemezo twabafatira ni ukubagabanyiriza muri Kongo, bakahashirira.hadasigaye umubare muto, bazatera akaduruvayo mu gihe cy’amatoramaze akadinidira. Icyi gihe twajya he uko mubizi ? Mugomba kumenya abahoze muri APR, Abahutu bahozemo,umubare wabo n’abinjiye ubu n’abahoze mu ngabo za Habyarimana bose.
34. Tito Rutaremara
Duhanganye n’urukiko rw’Arusha. Mwari muzi ko ku ruhande rwa APR rwadutumiye ngo natwe twishe abantu, kandi ni byo pe ! Ibimenyetso birahari na bariya Bahutu batuvamo baradushinja. Abantu bagomba kurwitaba ni abantu 101 b’imena. Dutsinzwe mu matora, bahita badufata pe ! Kandi kuri iyo listi umuhinza Rwigema ntariho. Mbona mu matora yatsinda peee, kandi ntawe uzwi nka we.
35. Burugumestiri wa komini Murama, Habiyambere Ilidefonsi
Uko mbibona, i Gitarama Abahutu baho basigaye bakonje cyane kandi bashyize hamwe pe n’ubwo baganira n’abarokotse. Babasanga hanze, hari n’abadashobora kujya mu kabari k’umuntu warokotse cyangwa gutaha ubukwe bwe. Muzi ko bagiraga inda nini, bose barayiretse pe ! Ikindi baretse no guhinga ngo ntacyo bakorera. Ni cyo cyateye iyi nzara kuko muzi ko nta mututsi n’umwe uhinga pe ! Ikindi, mbangamiwe n’Abahutu b’i Murama bize cyane nka Jerari Urayeneza, diregiteri wa ESAPAG, Ntamukunzi Matiyasi, Gakwerere, Ugirashebuja P., n’umucuruzi witwa Shimiti Mutimura, Muganga Elida dna Pasiteri Mujyarugamba n’abandi benshi.
36. Burugumestiri, komini Satinskyi, Ishimwe
Njyewe ndabamenyesha ko ku Gisenyi nta jwi na rimwe mugomba kuhizera. Abaturage bavuga ko u Rwanda rutegekwa n’abanyamahanga pe ! Ntibarahinduka pe !.
37. Rutayisire, komini Kigoma, Ruhango, Muturirwa
Ngomba kumenya amakuru y’iwabo wa poromiye ministiri Rwigema yose n’abamukorera poropagande bose. Tuzafatanya na Bikirakenja Efurayimu.
38. Depite Gatete, PL
Tugomba gusenya ishyaka MDR. Tuzi ko Abahutu barikunda bo mu Rwanda bose n’abana babo bose. Pesede yararangiye.yo. Hasigaye Rugenera gusa. Nitumuhirika, tuzatsinda amatora pe !
Umwanzuro
“Urwishe ya nka ruracyayirimo” : Umugambi wa IBUKA ntiwigeze na rimwe uba uwo kwibuka abahitanywe na jenoside. Umugambi wayo wamwe ari uwo guhembera inzika, inzangano, irondakoko, kwikubira no guhoora. Ni agahomamunwa kumva abanyamuryango b’ibanze ba IBUKA biyemeza gukora nk’Interahamwe, kandi babigezeho koko uretse ko batarahanwa nka zo. Nabyo ariko bizaza.
In HYPERLINK « http://www.leprophete.fr » http://www.leprophete.fr, le 4/12/2011
Bizimana (giovedì, 08 dicembre 2011 20:12)


text:
Abapadiri bera (abamisiyoneri) binjiye mu mwaka umwe n’abategetsi b’u Budage bari bahawe u Rwanda ubwo Afurika yigabanywaga n’abanyaburayi ngo bayikolonize, mu 1884.
Basanze Yuhi V Musinga amaze imyaka ine ari umwami w’u Rwanda ariko mu by’ukuri ayoborerwa na nyina Kanjogera. Byabanje kugora yaba abapadiri bera n’abadage kwinjira mu Rwanda kubera uko ubutegetsi bwarwo bwari bwubatse.
Kuwa 2 Gashyantare 1900, abapadiri bera basabye uruhushya rwo gukorera mu Rwanda, ibwami babanza kubyanga ariko baza kwemeranya kuhakorera ariko ntibivange mu mikorere y’umwami.
Ku butegetsi bw’abadage bwarangiye mu 1916, Musinga yasaga n’ubanye neza na bo.
Musinga yari afite ibibazo bye bwite by’abigumuraga hirya no hino mu gihugu cyane cyane mu majyaruguru barimo n’abavandimwe be bamuzizaga kujya ku butegetsi nyuma y’intambara yo ku Rucunshu yaguyemo Rutarindwa wahabwaga amahirwe yo gusimbura Se, cyane ko bombi bari bene Kigeli IV Rwabugili ariko badahuje nyina.
Igitabo Defeat Is the Only Bad News, Rwanda Under Musinga cyanditswe na Alison des Forges kigaragaza ko Musinga yatangiye guhura n’ibibazo mu 1915 mu ntambara ya mbere y’isi, ubwo ababiligi n’abongereza bateraga ingabo z’u Budage mu Rwanda.
Mu 1915 abadage basabye Musinga abasore bato bo kujya ku rugamba guhangana n’ababiligi, ababaha adashidikanya kuko atifuzaga ko abadage batsindwa, ikindi yumvaga ko abo basore bazaba baratojwe kurwana nibagaruka bazaba mu ngabo ze.
Mu 1916, abadage baratsinzwe basimburwa n’ababiligi, bo biyegereza cyane abapadiri bera ndetse batangira gusa n’abananiza umwami Musinga.
Umubano w’ababiligi n’abamisiyoneri ntiwari uwa hafi. Mu gihe abadage barimo batsindwa mu Rwanda, bamwe mu bapadiri bera bahaye inkunga ababiligi. Urugero, mu 1916 ubwo intambara yari irimbanyije, ababiligi bahuye na Padiri Huntziger wayoboraga Misiyoni ya Save, bamusaba kubafasha bakorohereza ingabo mu ntambara, ashishikariza abakiristu kubaha ibyo kurya n’ibindi bakenera.
Ababiligi kandi bashakaga kugendera ku bapadiri bifuzaga ko ububasha bw’umwami n’abatware bugabanywa, ntibakomeze gukandamiza abakene bari biganjemo abahutu.
Igitabo cya Des Forges kivuga ko “Bamwe mu basirikare b’abababiligi biyemeje guha abahutu uburenganzira busesuye ku butaka bwabo n’umusaruro wabo. Umusirikare wagombaga kumva umuhutu winubira umutware we, yagombaga kumenya impamvu yo kwinuba kwe akabikemura.”
Musinga yatangiye kubahukwa
Musinga we yakomeje guhura n’ibibazo, bamwe mu muryango we n’abatware batangiye kumwitaza kuko bari bamaze kubona ko ababiligi ari bo bakomeye.
Mu mpera z’umwaka wa 1916, Rwagataraka umuhugu wa Rwidegembya watwaraga i Kinyaga, yashatse uburyo atabara se wari watangiye kwangwa akanafungwa n’ababiligi.
Mu kugura se, Rwagataraka yabeshyeye Musinga ko agihishe Captain Wintgens wari umugaba w’ingabo z’abadage. Ababiligi baraje basaba Musinga kumubaha ariko undi agira ubwoba abaha umuja we. Padiri Huntziger abimenye yabwiye ababiligi ko uwo yabahaye atari we, bituma ababiligi bafata Musinga baramufunga.
Nyuma yo gukora iperereza, baje gusanga Musinga arengana baramurekura.
Ibi ubwabyo ryari ishyano, kumva ko umwami wafatwaga nk’Imana mu banyarwanda ahangarwa n’abanyamahanga agafungwa hafi kunyongwa, byongeye yagambaniwe n’umuturage we.
Akababaro ka Musinga, uburyarya bw’ababiligi
Mu 1917, ababiligi batangiye kubona ko batahindura ibintu badakoranye na Musinga. Baramwiyegereje bamwumvisha ko niyemera gukorana na bo bazakomeza kurinda ingoma ye n’icyubahiro cye. Bamuhaye impano zirimo imyenda n’imodoka, bamusaba guha amadini ubwisanzure.
Mu kurushaho kumwiyegereza, mu ntangiriro za 1918, Uwari ukuriye ubutegetsi bw’Ababiligi mu bya gisirikare (résident militaire) i Kigali, Major Gérard-François Declerck yagiye kwa Musinga ngo yumve akababaro aterwa n’abapadiri bera.
Akababaro ka Musinga kagaragara muri Raporo yanditswe na Oscar Anthème Defawe, umusirikare w’umubiligi wabaga i Nyanza, akaba n’umujyanama w’umwami.
Hari aho Musinga agira ati “Mu gihe cy’abadage, abatutsi bose n’abahutu bisanzuraga iwanjye, buri wese yaranyubahaga n’abapadiri ubwabo baranyubahaga. Ubwo bazaga bambwiye ko bazanywe n’Imana yabo, ko ntawe bazagirira nabi kandi ko batazivanga mu mikorere yanjye.
Umunsi ababiligi bazaga, abapadiri bahinduye imyitwarire. Batangiye kwivanga mu mikorere yanjye n’ibindi bibi bitavugwa. Nubwo bavuga ko kubeshya ari bibi, babeshye abayobozi babo bakuru.
Iyo ngize icyo mbwira abatutsi, iyo atagishaka ajya kureba padiri akamubwira ngo nta nyumvire, ngo ntacyo mvuze. Iyo ngize icyo nsaba abahutu baturiye Misiyoni kugira icyo bankorera, bajya ku bapadiri bagasakuza ngo babagiriye nabi, ngo babasahuye. Ahantu hose nshyize umutware, abapadiri bashyirayo umukiristu ngo amugenzure. Uwo mukristu agakoranya abatishimiye umutware, hakaba impande ebyiri zitavuga rumwe ku musozi.”
Musinga yanavuze ko ngo umunsi umwe Padiri Huntziger yigeze kumubwira ngo “Guhera ubu Musinga wamanuwe mu ntera, ninjye mutware wawe. Ntabwo bikiri nka cya gihe kubw’abadage […] Yavuze ko njyana abana banjye kwiga iwe ariko ntabo azabona. Yanyambuye imisozi, yanyambuye abaturage banjye, antwara ubutware bwanjye none arashaka no kunyambura abana kugira ngo nyuma bazansuzugure, ibyo ntibizigera bibaho.”
Ababiligi bakomeje kwereka Musinga ko nta cyo azaba nakomeza kubumvira, bituma anemera kuvanaho amwe mu maturo n’imisoro by’agahato abahutu basabwaga gusa na we yabikoraga azi ko ari ukubiyegereza ngo bazamufashe guhangana n’abapadiri.
Muri Kanama 1917, ababiligi bongeye gusaba Musinga gusinya iteka riha abahutu ubutaka bukubye kabiri ubwo bari bafite no kugabanya igihe cy’uburetwa kikava ku minsi itatu ikaba ibiri mu cyumweru.
Abamisiyoneri (abapadiri) nta kibazo bari bafitanye n’ababiligi kugeza icyo gihe kuko babonaga uburyo bushya bwo gukorana n’umwami buzatuma yemera abatware bakabatizwa, rubanda rukaboneraho kuko bari barabonye ko abaturage bemera cyane ibyo babwiwe n’abatware.
Umwami ubundi yubahirwaga kuba afite ububasha bwo guhana, kwica cyangwa agakiza. Mu 1917 ababiligi bamusabye kujya abanza kubamenyesha igihe agize uwo ashaka guhana, kwica n’ibindi. Mu 1920 bamutegetse kujya abanza kubamenyesha mbere yo kugira uwo agira umutware cyangwa uwo ahindura. Ibyo byari bisobanuye kumwambura n’igitinyiro gike yari asigaranye.
Ababiligi bongeye gusaba Musinga n’abatware kohereza abana babo mu mashuri kuko babonaga ejo hazaza abize ari bo bazaba bakenewe mu buyobozi. Bavuze ko nibabyanga amashuri azajyibwamo n’abahutu n’abatutsi bakennye, akaba ari bo bazayobora mu minsi iri imbere.
Muri Kamena 1918, Musinga yemeye ko abana bajya kwiga ariko asaba ko bubakirwa ishuri ryihariye kuko atashakaga ko bigishwa n’abapadiri yashinjaga kwigisha agasuzuguro.
Ababiligi barabyemeye mu 1919 bafungura ishuri ridashamikiye ku bihayimana i Nyanza, yoherezayo abahungu be batatu Munonozi, Rudacyahwa na Rudahigwa, icyakora Munonozi na Rudacyahwa baje kwicwa na mugiga nyuma.
Umwami yasigaye ku izina
Ababiligi bakomeje gukorana bya hafi n’abapadiri. Impamvu ni uko mu nzego nyinshi z’imitegekere n’iterambere hari hakenewe abantu banyuze mu mashuri kandi abamisiyoneri nibo bari bafite amashuri menshi.
Abapadiri nabo bagombaga gukorana n’ababiligi kugira ngo abana barangije kwiga bahabwe akazi muri Leta, babeho neza bitume n’abandi bagira ishyari ryo kugana Kiliziya Gatolika no kohereza abana babo kwiga.
Kuva mu 1919 kugeza mu 1924, abakiristu gatolika bari bavuye ku bihumbi 13 bageze ku bihumbi 26.
Bamwe mu batware bakomeye n’abatutsi b’ibwami bari batangiye gukorana n’abamisiyoneri. Umuhungu wa Musinga Rwigemera na nyina Nyirakabuga bageze aho baramucika bajya kwibanira n’abamisiyoneri.
Ibwami hatangiye kubaho kutavuga rumwe ku buryo mu 1924, Musinga yari asigaye ari umwami ku izina ariko ubutegetsi bwose bufitwe na’abakoloni.
Igitabo The White Fathers Mission in Rwanda cyanditswe na Ian Linden, kivuga ko nyuma ya 1924 abakoloni bari bafite uburyo bwose bwo kuba bakuraho Musinga, bahura n’ikibazo cyo kubona umuntu wizewe uzamusimbura.
Abaturage ntibari bakimufata nk’umwami kuko amategeko menshi yavaga ku bakoloni, abayobozi ba Kiliziya ari bo baba hafi yabo kurusha ab’umwami.
Abonye ko amaboko atangiye kumushiraho, mu 1927 Musinga yandikiye Musenyeri Léon Classe amumenyesha ko yifuza kongera kuba inshuti n’abamisiyoneri ariko yasaga n’uruhira ubusa kuko ibiganiro hagati ya Kiliziya na n’abakoloni byari bigeze kure ngo hashakwe uzamusimbura.
Mu 1927, Guverineri Henri Joseph Voisin yakoze amavugurura mu mitegekere n’imikorere. Amaturo ntiyari akiri ay’umwami. Hashyizweho imisoro mishya, uburetwa, imirimo y’amaboko nko gukora imihanda, gutegekwa guhinga ibihingwa bimwe nk’ikawa, imyumbati n’ibindi.
Ibyo bikorwa byaremereye cyane abaturage ndetse bamwe bahitamo guhunga. Jean Paul Kimonyo mu gitabo cye ‘Rwanda un Génocide Populaire’, avuga ko nyuma y’amavugurura nibura buri mwaka hahungaga abanyarwanda ibihumbi 50.
Tariki 11 kugeza kuri 13 Nzeri 1931, Guverineri Mukuru wabaga muri Congo Mbiligi, Tilkens (Auguste-Constantin) yasuye Musenyeri Classe na Guverineri Voisin ngo bapange itariki yo gukuraho Musinga.
Saa yine n’igice ku wa 14 Ukwakira 1931 igihiriri ry’abaja cyahagurutse i Nyanza giherekeje Musinga na nyina Kanjogera n’abo mu muryango wabo, bajyanwa mu nzu yari yabateguriwe i Kamembe.
Nyuma yo gukuraho umwami ababiligi bari bakuye mu nzira icyababangamiraga cyose. Bashyizeho Mutara III Rudahigwa ariko na we yari azi neza icyo abazungu bapfuye na se ku buryo kubitambika byashoboraga kumukoraho.
Abatware basigaye ari abakozi b’ababiligi, akazi kabo ari ukumenya abitabiriye n’abanze kwitabira imirimo y’agahato n’imisoro.
Mu gice gikurikira tuzareba uko imikorere y’abakoloni na Kiliziya Gatolika mu kuyobora u Rwanda byakomeje kwenyegeza urwango mu baturage kugeza ku mvururu zo mu 1959.


text:
Paji z’ubufasha
- Ijambo ry’ibanze
- Kubaza ibibazo
- Ubuzima bwawe bwite
- Abakozi bashinzwe gutanga amakuru
- Ibijyanye n’iyi software
- Kwemeza
- API y’abakora imbuga
- Gushaka byimbitse
Twandikire
Niba ikibazo cyawe kitarasubijwe hano, cyangwa se hari ikintu wifuza kutubwira kijyanye n’uru rubuga, twandikire.
Ibijyanye na API yacu
- Ijambo ry’ibanze
-
Iyi paji isobanura uburyo abakora imbuga za interineti bashobora guhuza Sobanukirwa n’izindi mbuga ndetse n’izindi software binyuze muri “API”.
Sobanukirwa ntiragira API yuzuye, ariko tugenda twongeraho ibintu byinshi bishobora gukoreshwa nka API iyo bisabwe.
- Gusanisha n’ibibazo bishya
-
Kugirango ushishikarize abakoresha urubuga rwawe kwihuza n’umuyobozi runaka, koresha URLs ziri ku ifishi /rw/new/minagri. Izi ni ingingo ushobora kongera kuri izo URLs, haba kuri URL cyangwa ubikuye mu ifishi.
- Umutwe - incamake y’ikibazo gishya.
- Ibarwa - umwandiko w’ibarwa. Gusuhuza (Nyakubahwa….) no gusezera (Murakoze) biba biri kumwe n’ibi.
- Igihimba - mu gusimbura ibarwa, iyi yo igaragaza ikibazo cyose uko cyanditswe ku buryo ushobora gusuhuza no gusezera ukoresheje amagambo yawe.
- Utumenyetso - urutonde rw’utumenyetso dutandukanyijwe n’umwanya, ku buryo ushobora kubona no kwisanisha ku bibazo byabajijwe nyuma, urugero: openlylocal spending_id:12345. Utu: tugaragaza ko ari utumenyetso tw’imashini. Utumenyetso tw’imashini dushobora no kuba turimo utwitso, twifashishwa muri URIs.
- Urwungano (arirwo Atom) RSS
-
Hari urwungano Atom kuri paji nyinshi zishyiraho ibibazo by’ubwisanzure bwo kumenya amakuru, ushobora gukoresha ushaka amavugurura n’amahuriro , muri XML. Shaka URL y’urwungano Atom ukoresheje bumwe muri ubu buryo:
- Shaka ihuriro ry’urwungano RSS.
- Genzura
ku mutwe wa HTML.
- Ongera
/feedku ntangiriro y’indi URL.
By’umwihariko, n’amashakiro agoye afite urwungano Atom. Ushobora gukora ibintu byose uzikoresheje, nko gushaka ukurikije abayobozi, ubwoko bw’inyandiko, amatariki, cyangwa irangamimerere. Ku bindi bisobanuro reba Uburyo bwo gushaka byimbitse.
- Dosiye itunganyije ya JSON
-
Amapaji menshi agira inyandiko za JSON, zigufasha kubika amakuru y’ibintu ari ku murongo. Zishake ukoresheje:
- Kwongera
.jsonku musozo wa URL.
- Shaka akamenyetso ka
mu mutwe wa HTML.
Ibibazo, abakoresha urubuga n’abayobozi bose bagira inyandiko za JSON zirimo amakuru y’ingenzi aberekeyeho. Buri rwungano Atom rugira JSON bihuye irimo amakuru ku rutonde rw’ibintu byakorewe muri urwo rwungano.
- Kwongera
- Urutonde rw’abayobozi bose
-
Urutonde ruriho abantu bose bakoresha Sobanukirwa ruboneka: all-authorities.csv
- Andika API
-
Andika API yashyizweho kugirango ikoreshwe n’abayobozi mu gutanga ibibazo byabo. API ikoreshwa na software ya FOI Register software ya mySociety mu gukoresha Alaveteli kugirango igaragaze ibyanditswe mu bikorwa by’ubwisanzure bwo kumenya amakuru byandikiwe umuyobozi runaka. Ibindi bisobanuro bya tekinike bijyanye na Andika API wabisanga kuri Alaveteli wiki.
Ushobora kutwandikira niba wifuza ikindi kimenyetso cya API kitari aha. Turacyari kwaguka, kandi tugenda twongeraho ibindi bintu iyo babidusabye.


text:
Mu karere ka Kicukiro bageni bari bagiye gusezerana bananiwe kumvikana ku bwoko bw’isezerano bifuza bari Imbere y’abayobozi n’ababaherekeje birangira basohowe ngo bajye kubiganiriraho hanze.
Kuri uyu wa Kane Tariki 10 Kamena 2021, ni bwo aba bageni bagiye gusezeranira mu karere ka Kicukiro ku murenge wa Kigarama. Nkuko bisanzwe abayobozi babasezeranyije babanje kubigisha cyo kimwe n’abandi bageni maze nyuma yaho umuyobozi asaba aba bageni guhitamo uburyo bwo gucunga umutungo.
Ubusanzwe abageni bahitamo gusezerana ivangamutungo rusange, muhahano cyangwa se ivanguramutungo risesuye.
Ibintu byahinduye isura ubwo umuyobozi yageraga kuri aba bageni akababaza uburyo bahisemo gusezerana.
Yabanje kubaza umugore maze umugabo ahita yitanguranwa asubiza agira ati ”Nivanga mtungo muhahano”. Umuyobozi yahise atungurwa maze mu ruhame yibaza impamvu ahamagaye umugore amubaza maze umugabo agahita asubiza.
Gusa uyu mugore nawe yari yasubije n’ubwo ijwi rye ryari hasi ariko yari yavuze ko we ashaka ivanga mutungo rusange.
Ibintu byahise bihindura isura maze umuyobozi abaza umugabo niba barabanje kubyumvikanaho maze amubaza impamvu bagomba gusezerana ivanga mutungo muhahano.
Yasubije agira ati ”Yari yabyibagiwe yumvise ivanga mutungo rusange ntiyabyumva neza icyo bigenda bisobanura”.
Yakomeje asobanura ko impamvu bagomba gusezerana ivanga mutungo muhahano ari uko we asanzwe afite abandi bana yabyaye akaba ariyo mpamvu bagomba guhera kuri muhahano.
Bwa Kabiri umuyobozi yongeye kubaza umugore uburyo ahitamo, avuga ko ari ivanga mutungo muhahano ariko ako kanya amarira ahita azenga mu maso. Umuyobozi yamusabye kureka kurira ahubwo arabanza arongera umusobanurira uko ivangamutungo muhahano riba rimeze.
Aba bombi bananiwe kumvikana ku ivangamutungo,kuko umugabo yavugaga ko bumvikanye muhahano umugore akavuga ivangamutungo rusange.Impaka zabaye urudaca biba ngombwa ko basohorwa bakajya kubanza kumvikana neza.
Nyuma y’ibiganiro byimbitse hagati y’aba bombi ndetse n’abagize imiryango yabo, byaje kuba ngombwa ko umuyobozi yongera kugirana nabo ikiganiro kihariye noneho baza kumvikana nkuko amashusho yashyizwe kuri Youtube na YAWE TV yabigaragaje.
Mu kurahirira kubana akaramata, umugore yangaga kuvuga amazina y’umugabo akayasimbuka ndetse abikora inshuro nyinshi.
Amaze kubisubiramo inshuro zirenga 4 bipfa, umuyobozi yageza aho amusaba kubanza agasoma yitonze (Indahiro) akabanza kuyicishamo amaso, nabwo birongera biba iby’ubusa agasimbuka byinshi biri mu ndahiro. Byaje kuba ngombwa ko bamusomera nawe akajya asubiramo ku buryo byafashe iminota myinshi.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Kampala : Leta yahagurikiye ababyina mu ruhame bambaye ubusa
Ministri ushinzwe imirimo y’imbere mu gihugu muri Uganda, Rose Akol, yategetse abapolisi kujya bafata ababyina bambaye ubusa mu tubari, mu tubyiniro no mu bimansuro.
Ibi ministiri Akol yabitegekeye mu nama yari iyobowe n’umuyobozi w’inteko ishinga amategeko umutwe w’Abadepite, Rebecca Kadaga, Akol akaba yarategetse ko polisi yajya ifata ababyina bamabaye ubusa mu ruhame ikabafunga.
Kubyina bamabye ubusa bisa ni ibyari bimaze kuba umuco cyane cyane mu bimansuro byo muri Kampala no mu mijyi yindi ikomeye muri Uganda.
Ministri Akol yagize ati : “ Hari utubari tumwe na tumwe muri Kampala mu duce twa Ntinda tuba dufite abagore n’abakobwa babyina bambaye ubusa. Polisi igomba guhagarika ibi bintu. Niba hari ubufasha mwumva ministeri yabaha yabubaha ariko uriya muco ugacika”
Kubyina bambaye ubusa muri Kampala ni uuco mubi ukunze kugarukwaho n’abayobozi batandukanye basaba ko wacika aho nko muri 2003 uwitwa Emmanuel Cardinal Wamala yigeze kuvuga ko abagande babyina bambaye ubusa bameze nk’abasazi ngo iyo umuntu atangiye kubaho nta soni agira aba yabaye umurwayi wo mu mutwe.
Emmannuel yagize ati : “ Tugomba kurwanya umuco wo kutagira isono. Mfite ubwoba ko n’abantu bemera ko biriya bikorwa barena nabi bamaze kuba abarwayi bo mu mutwe. Sibo bonyine kandi babaye abarwayi bo mu mutwe kuko n’abafana babo, ababareba nabo bamaze kurwara kandi bakeneye ubufasha”
Source : Newvision
Gracieuse Uwadata


text:
Iranzi Celine Umunyarwandakazi w’imyaka 23 witoreza mu Butaliyani yatangiye siporo yo gusiganwa ku maguru (Athletics) yirukankisha ibirenge, ariko ubu arishimira aho amaze kugera abikesha kwihanganira ibigeragezo byose yahuye na byo.
Iranzi Celine uturuka mu Karere ka Nyamasheke , yakiniye iyo kipe hamwe na APR Athletics Club, mu mezi arindwi yamaze mu Butaliyani, amarushanwa 24 yitabiriye yose yazaga mu myanya y’abakinnyi bitwara neza bagahembwa, akaba yaragarutse mu Rwanda mu mpera z’umwaka wa 2017 amaze kwegukana ibikombe icyenda.
Inshamake y’ubuzima bw’uyu mukinnyi
Amazina: Iranzi Céline
Aho yavukiye: Umurenge wa Nyabitekeri mu Karere ka Nyamasheke
Igihe yavukiye: Tariki ya 4 Mata 1994
Idini asengeramo: ADEPR/Bibare
Icyo akunda: Siporo no gusenga
Icyo yanga: Icyamusubiza inyuma muri siporo
Icyamushimishije: Guharanira kugera ku byiza mu buryo bwo gutera imbere muri siporo abifashijwemo n’Imana
Icyamubabaje: Imbogamizi z’abamucaga intege
Icyiciro asiganwamo: 15,00m, 3KM, 5KM (mu kibuga) n’igice cya Marato (21KM mu muhanda)
Indi siporo yakoze: Gukina umupira w’amaguru
Ubutumwa atanga: Gukunda siporo, kwihangana no kubaha.
Amwe mu marushanwa Iranzi yitabiriye mu Butaliyani
-Arrezo mu kwiruka 5KM yabaye uwa kane akigerayo akoresha iminota 16
-Mu isiganwa rya Milleto ahareshya na 10KM yabaye uwa kabiri akoresheje iminota 33 n’amasegonda 57.
-Mu isiganwa ryateguwe n’ikipe abarizwamo mu Butaliyani ryitwa “Garavagnana” ryabereye i Marano mu kwiruka kirometero 7 na metero 550 yabaye uwa mbere. Iri rushanwa ryo mu misozi ni ryo ryamushimishije kuko yakoresheje iminota 37 n’amasegonda 38.
-Mu rindi siganwa ryo mu misozi ryiswe “Mountain Race Ivera”, mu kwiruka kirometero 20 na metero 900, ahasabwaga umuhigo wo gukoresha amasaha 2, iminota 26 n’amasegonda 20, uwo muhigo (record) yawukuyeho akoresha amasaha abiri n’iminota 19, aha yabaye uwa kabiri ahita aba indashyikirwa (Champion) mu Butaliyani.
-Mu marushanwa abera mu kibuga (piste) irya “Rovereto” ry’ahareshya na kirometero 3 yakoresheje iminota 9 n’amasegonda 35.
-Tariki ya 29 Ukwakira 2017 yitabiriye isiganwa ry’ahareshya na 21KM, 097 ryitwa “Arezzo” aho abakinnyi bahataniraga kugira ibihe byiza, akoresha isaha imwe n’iminota 16.
Ikiganiro Iranzi Céline yagiranye Impamba.com
Iranzi Celine (I.C)
Impamba: Wagiye mu Butaliya ryari? Ese mu mezi wamazeyo witwaye gute?
C I: Nagiye mu Butaliyani tariki ya 23 Gicurasi 2017 mu marushanwa 24 nakinnye hose naje mu bakinnyi bahembwe, nagarutse mu Rwanda mfite ibikombe icyenda imidali yo ni myinshi sinakwibuka umubare wayo.
- R: Ese watangiye gukinira ikipe y’u Rwanda y’imikino ngororamubiri ryari?
C I: Muri 2011, ubwo twajyaga mu Bwongereza mu mikino y’urubyiruko mu kwiruka kirometero 3 nabaye uwa 6
- R: Kujya mu ndege bwa mbere wabyakiriye gute?
C.I: Kujya mu ndege bwa mbere ni ibintu numvise ari amateka, ari ibintu bingwiririye ariko nkagira ubwoba kuko bwari ubwa mbere, nyuma naje kuyikunda numva naharanira guhora nyigendamo
Impamba (I): Ujya kuza muri Athletisme wari ufite iyihe ntego?
C.I: Nazanywe no gutsinda no kugera kure
I: Usanga intego zawe zaragezweho?
C.I: Nsanga zigerwaho nubwo n’imbogamizi zitabura
I: Umaze gukinira amakipe angahe?
C.I: Nahereye mu ikipe ya Nyamasheke nyuma nyivamo njya muri APR Athletics Club ntozwa na Rwabuhihi Innocent
I: Ukigera muri APR ni iki cyahindutse kuri wowe
C.I: Icyahindutse ni uko muri Nyamasheke umukinnyi akina ataha iwabo, ariko muri APR Athletics Club tuba hamwe
I: Ubu witoreza mu Butaliyani, ese “manager” wawe Dionizi yakumenye gute?
C.I: Yamenye kubera umukinnyi Magare, yatanze ibihe byanjye nakoreye muri Tanzaniya muri 2016 mu isiganwa rya “Peace Marathon” aho mu kwiruka kirometero 21 nabaye uwa gatandatu nkoresheje isaha imwe n’iminota 15
I R: Ukigera mu Butaliyani ni iki cyagutunguye?
C.I: Ubuzima bwabanje kungora, uburwayi bwa Mathias wari waje kwivurizayo bwambereye igisubizo kuko yangiriye inama bituma nihangana
I R: Ibyo wagezeho ubikesha siporo ni ibihe?
C.I: Ni byinshi yaba ku giti cyanjye n’umuryango wanjye, nageze iburayi nirwanaho uko nshoboye nemera kubabara ndihangana kuko narimfite ishyaka ry’igihugu n’iranjye n’umuryango wanjye
I: Ese usanga imikino ngororamubiri (Athletisme) ishobora gutunga umuntu mu Rwanda?
C I: Athletisme mu Rwanda ntiyatunga umuntu ahubwo wasaba
I: Ese ingorane waba warahuye nazo muri Athletisme ni izihe?
C.I: Muri 2008 kugeza 2009 nagize imvume ku buryo namaze umwaka ndakina
I: Hari abakinnyi batangiye imikino ngororamubiri biruka n’ibirenge nta nkweto bambaye na we byakubayeho?
C.I: Yego najye nakinishije ibirenge
I: Ni ubuhe butumwa watanga ku bakinnyi
C.I: Bakunde siporo bihangane kandi barangwe no kubaha.


text:
by http://urukundo.info
Muraho neza, nifuje kubasangiza ibitekerezo byanjye mu nyandiko kubyo maze iminsi nitegereza. Ndi umunyamategeko utarabirambamo cyane, ndumva atari ngombwa cyane gutangaza umwirondoro wanjye ahubwo icy’ingenzi ni ukubasangiza ibyo maze iminsi nitegereza.
Mu by’ukuri umuryango nyarwanda ufite ibibazo byinshi bikomeye by’imibanire muri iki gihe ndetse bizarushaho kuba bibi cyane mu gihe kizaza nkurikije ibyo maze iminsi ndeba.
Njyewe ubwanjye umaze imyaka 8 mu butabera nk’umwunganizi mu by’amategeko maze kwegerwa n’abashaka kuburanira gatanya 15, 8 bamaze kuyobona abandi biri mu nkiko. Aba batanye ni imiryango yari ifite abana nibura umwe.
Mu nkiko zo mu Rwanda ahatandukanye ibi birego biriyongera ku buryo buteye amakenga, ku ruhande rwanjye ‘cases’ nzi zisaba gutanya imiryango nshobora kwibuka imwe ku yindi zirarenga 40 ahatandukanye, abenshi ni imiryango yubatse imaranye igihe.
Igikomeye kirimo kandi mbona gihangayikishije ni abana barererwa mu ngo zatanya, barerwa n’ababyeyi batanye. Aba ban anta burere bafite mu by’ukuri kuko bakurira ku gahinda k’umubyeyi umwe mu batandukanye kuko mu batandukana abenshi bagumana ibikomere ku mitima badashobora kubana nabyo bucece nta ngaruka zigeze ku mwana.
Ibi ni ibintu bishya ku muryango nyarwanda, ubwumvikane buke mungo ni ibintu bisanzwe mu miryango yacu, ariko gutandukana kw’abashakanye ni ibintu bitamenyerewe mu Rwanda, niyo mpamvu ingaruka zizaba nyinshi cyane ku muryango mu gihe bikomeje kuri uyu muvuduko.
Ingo nyinshi zishingwa muri iki gihe zisezerana IVANGAMUTUNGO risesuye, nyamara muri iyi minsi ibibazo byinshi biri kugaragara mu ngo bishingiye ku bintu bibiri, umutungo n’imyitwarire y’abashakanye (ubusambanyi ku isonga) nk’uko tubibona mu nkiko.
Ndibanda ku kijyanye n’imitungo, abari gushakana hejuru ya 90% mu Rwanda muri iki gihe bari gusezerana ivangamutungo risesuye kandi nyamara umwe mu biyemeje gushakana ugasanga hari umutungo runaka afite, ku ndiba y’umutima yumva ko ari uwe bwite ariko agasinyira ko awuvanze na kanaka bagiye kurushinga. Uyu nawe ku rundi ruhande uwo mutungo aba yerekana ko atari wo akurikiye, ariko ku ndiba y’umutima aba yatangiye kuwubara mu byo afiteho umugabane.
Iki ni ikibazo gikomeye cyane kuko iyo habayeho ubwumvikane bucye bushingiye ku cy’ar’icyo cyose agatima ka mbere ka buri wese gakubita kuri wa mutungo maze bikenyegeza umuriro mu gushwanisha aba barushinze. Ingaruka zikagera kubo babyaye, nabo bakaba bashobora kuzaziraga abo bazabyara bitewe n’ubukana bw’izi ngaruka kuri bo.
Kuri ibi bibazo by’ingo muri iki gihe ndashaka kugaragaza ko nubwo amategeko yitabazwa mu gukemura ibibazo by’amakimbirane nk’aya ndetse na za gatanya zigatangwa ariko mu by’ukuri n’iyo bibayeho abantu bagatandukana biba bibaye intangiriro y’ikibazo gikomeye cyane n’ingaruka nyinshi cyane ku muryango nyarwanda.
Tekereza ku burere bw’abana b’inzirakarengane mwabyaranye bagiye kurerwa nk’abafite iwabo habiri cyangwa se bagiye kurerwa na ba mukase, bagiye kubaho batazi uburere buzira umutuzo ahubwo bwuzuye inzangano, intonganya n’ibindi bibi byinshi babonera URUGERO RUBI ku babyeyi babo, bazakura bate? Bazatanga uruhe rugero rwiza batabonye? Bazavamo ibiki?……bitekerezeho niba warubatse cyangwa ubifite muri gahunda.
Nk’umunyamategeko rero, ndagira ngo ngire inama abanyarwanda ko amategeko mwitabaza muvuga buri munsi atari umuti mwiza ku muryango nyarwanda w’ejo n’ejo bundi ndetse namwe b’uyu munsi.
Ndagira ngo mbasabe kugaruka ku muco wacu aho urugo rurangwa no kubabarirana, kwihanganirana, gukundana na cyane cyane kugira ibanga. Umugabo nyamugabo umubwirwa n’urugo rwe n’urubyaro rwe uko rumeze, umugore w’umutima umubwirwa no gutuza, kwihangana no kugira ibanga.
Niba bitabaye bitya amajyambere turi kubaka ntacyo amaze kuko ntacyo azamara.
Umuseke.rw
Video Abakobwa Beza
‘Divorces’, Ivangamutungo. Ibibazo byugarije umuryango nyarwanda
by http://urukundo.info
Labels: inama z'urukundo


text:
Frida: Jacky, uri inshuti yange. Ndagukunda cyane. Ku batakuzi bazasoma “Ni Nyampinga”, reka mbabwire ko ufite imyaka 23, kandi ubu ukaba wiga muri Kaminuza ya INILAK iba i Kayonza. Ndishimye cyane kuganira nawe uyu munsi, atari nk’inshuti, ahubwo nk’umuntu w’ikitegererezo kuri nge.
Jacky: (Araseka) Ni byo se Frida! Urakoze cyane ntabwo nari mbizi, ariko unteye amatsiko. Ni ukubera iki umfata nk’ikitegererezo?
Frida: Umva nawe ra! Nge ndakwikundira nk’inshuti yange. Nkunda ukuntu uza ukanganiriza iyo ndi kumwe n’abandi bakobwa, ukatugira inama. Nkunda uko utuganiriza utwisanzuyeho, tugakina, kandi ntutwirateho ngo utwereke ko uturuta. Reba ukuntu wanyigishije byinshi ku buzima bw’imyororokere, ukanyigisha kwizigamira!
Jacky: Urakoze cyane pe! Kuba umfata nk’ikitegererezo biranshimishije kandi nange biranyubatse. None se ubwo ni ibiki ushaka kumbaza utari uzi?
Frida: Ni byinshi. Urumva nk’ubu nari ntarabikubwira ko nkureberaho. Ariko nge numva mfite n’amatsiko yo kumenya ukuntu watangiye kwiyumvamo ko ufite ubushobozi bwo kuganiriza abantu, baba bagenzi bawe mungana, cyangwa ba twebwe uruta, hamwe n’abakuruta.
Jacky: Yooo Frida, burya hari amahugurwa nagiye nitabira, bakadusobanurira ubuzima bw’umwana w’umukobwa. Nyuma rero maze kumva hari icyo nsobanukiwe, ni bwo numvise ko hari icyo nange nageza ku bandi. Ni ko natangiye kwegera abakobwa turi mu kigero kimwe kugira ngo tugirane inama nk’inshuti.
Frida: None se ko nange mba numva nifuza kuzajya nkora ibintu ku murongo nk’uko nawe ubigenza, nange nkajya nganiriza abantu b’ingeri zose, nge nakora iki ngo nzabigereho?
Jacky: Fri, byatangiye kuza rwose ntugire impungenge. Kuba byonyine waratangiye kumenya uwo ushaka kuzaba we, ni intambwe ya mbere. Icya kabiri ni ukumenya uko witwara imbere ya buri wese, ukamenya uko uganiriza abantu bose. Ibyo bijyana kandi no kutiheza, kuko wiheje n’abo witwayeho neza ukabubaha, ntimwaba mukiganiriye. Ubundi ukiga ushyizeho umwete, kuko kugira ubumenyi bituma ubona ibyo uvuga mu bandi.
Frida: None se ni yo mpamvu iyo turimo kuganira utwereka ko tungana, ukajya unyuzamo tukanakina tukinezeza?
Jacky: Cyane rwose! Erega n’ubundi ntabwo mbaruta cyane. Kandi turi inshuti, tuba tugomba no kwishimisha!
Frida: Mfite n’utundi tubazo tw’amatsiko ku bwana bwawe nari ntarakubaza.
Jacky: (Aseka) Tumbaze numve!
Frida: Ese Jacky buriya kera ukingana nange, ufite imyaka 15, ni iki wifuzaga kumenya ukumva ari cyo kintu ufitiye amatsiko cyane?
Jacky: Kirahari byo! Icyo gihe numvaga abakobwa bandutaga bavuga ngo abakobwa bajya mu mihango nkibaza ibyo ari byo! Numvaga nifuza gukura ngo nzarebe iyo mihango iyo ari yo.
Frida: None se bimaze kukubaho wabibonye ute ukurikije n’uko wabyibazaga?
Jacky: Bwa mbere mbona imihango nagize ubwoba bwinshi. Nibajijie ibimbayeho cyane ko nari naniyanduje. Nari mfite imyaka 14 gusa, kandi nta muntu nyine wari warigeze abinganirizaho neza. Icyo gihe natinye kongera gusubira ku ishuri. Ariko kuko abakobwa twiganaga bari baratangiye kuyijyamo bari babibonye, ni bo babinsobanuriye, bambwira n’ukuntu umuntu abyifatamo, nuko mbona gushira ubwoba maze nsubira ku ishuri.
Frida: None se ukingana nange ni iki cyagushimishije cyane?
Jacky: Uzi se Fri! Ikintu cyanshimishije ntajya nibagirwa ni igihe nagiye kubyina mu marushanwa. Icyo gihe nabyinaga amaraba. Umunsi umwe rero twagiye mu marushanwa maze mbyina neza, mpesha igikombe itsinda twari twajyanye. Ibyo bintu byaranejeje cyane.
Frida: Urakoze cyane Jacky, ndishimye ku buryo utabyumva. Ngewe rwose ndakwikundira unyitaho! Kukugira nk’ikitegererezo kuri nge, nk’umuntu duturanye kandi w’inshuti yange, biramfasha cyane kuko nkwisanzuraho. Guhera ubu nzajya nkomeza nkubaze ibyo numva ngukeneyeho inama byose. Sibyo?
Jacky: Yooo! Frida nange ndakwikundira ni yo mpamvu nza kukureba tukaganira. Rwose uzage umbaza nta kibazo. Nange byanejeje kuba umfata nk’ikitegererezo.


text:
,
Que est "Rekeraho"?
"Rekeraho" est un chanson.
Demain, nous chanterons "Rekeraho".
Mots.
Intro: Mug'Dido the Flowbag & Puf G. Yeahh! (Yeahh!) it's flowbag (flowbag) Mug'Dido (Mug'Dido) Puf Gizzle (Puf Gizzle) Skezzy (Skezzy) U know what it is? Track-masters production (Track-masters) Dirty Dirty Sound (Dirty Sound) Camillo Camillo here we go! Verse1: Mug'Dido the Flowbag Ntukajye umbona ngo wibaze uko mbayeho ibyo ntakindi n'amahane ub'unshakaho jyushakisha ubuhanga n'ibindi wanvanaho umuntu ukurusha mu buzima bibaho abagana muzika ntabwo birangayeho ibyo dukora byose dushaka imibereho guhimba no kuririmba bizambeshaho ukareka kumvangira kuko nirwanaho erega natwe dufite abo tubikuraho maze nawe ugatangira kutwigiraho abagikaraga ururimi ukabasezeraho ariko ibyo bakubwira ntujy'ubyitaho ukanangira ngicyo ushaka nukungendaho ukigira rutare, umusore utabaho ese niki wakoze kindenzeho ko nzi k'amagambo ariyo aguhoraho ukogoga imihanda ngakamogi ufataho nkakureba ngaseka nkumv'unkuyeho wishimira kubayeho kandi utakiriho igihe kirageze ngubicikeho Hook : Puf G eehh heehhhh uzavuga ugeraho uceceke ibyo nkurusha nabyo mbikwereke wemere kuko mfite icyo nkurusha mu muziki rwose ntawe ushakisha ah (2). Verse 2: Skezzy umuntu agafata igihe akakwibazaho akakurwanya akakwanga akugendaho nawe urimo wishakira icyakubeshaho sinakubwira amagambo nayo akagusukaho nawe ugashaka kumwishyura,have sigaho icecekere umwumve uryumeho igihe kizagera bose bakuveho babone ko ibyo bakuvugaho bitagufasheho kwicara usaba ayi ntore ntibikibaho haguruka ukore niyo wacuruza imvaho ibyo kubonekerwa nkababonekewe ikibeho byibagirwe kuko gukora nibyo bigezweh0 ubujajwa nubugambo ubwikureho wicare hasi utekereze icyakubeshaho kuko bitazapfa uhm kukugwaho abankunda kubashyushya byo babinziho ndabacakaza nkabamara iyo mbeho ibyo kwangana byo uhhmm! tubiveho kuko urukundo nirwo rugezweho niba upinga uzabaze renzaho kuko umukunda yamuhawe nuhoraho Hook : Puf G eehh heehhh uzavuga ugeraho uceceke ibyo nkurusha nabyo mbikwereke wemere kuko mfite icyo nkurusha mu muziki rwose ntawe ushakisha ah Outro: Mug'Dido the Flowbag yeahh! Dirty Dirty Sound Track-masters Production Mug'Dido Flowbag (Flowbag) Ah ha ah ha ha ha ! beat fade out Track-masters Production - Dirty Sound Record | all rights reserved © 2008 Composed by Mug'DidoTheFlowbag Posted by Mugwaneza Dieudonné


text:
Gitwe: Wa musore w’Inzuki ku mutwe noneho yazanye Inzoka
Mu minsi ishize yatangaje abantu ubwo yamaraga amasaha 10 yikoreye inzuki ku mutwe we muri centre ya Gitwe mu karere ka Ruhango, yongeye gutungura abantu kuri uyu wa 06 Kanama ubwo yazaga atwaye inzoka y’incarwatsi.
Ni Jean de la Paix Habanabakize umusore w’imyaka 29, abantu bamaze kumwibazaho byinshi bamwe bati ni umurozi abandi ngo akorana n’amashitani, abandi bati ni ubuhanga bwe n’ibindi.
Ahagana saa sita z’amanywa kuri uyu wa kabiri uyu musore yagaragaye i Gitwe afite inzoka mu ntoki ze abantu baje kureba ari benshi, bamwe bamukurikiye kugeza nubwo asubiye iwabo mu murenge wa Kabagali naho mu karere ka Ruhango aho asanzwe aba.
Tumubajije ikimugenza yagize ati “ Naje kwereka abantu ba hano i Gitwe ko usibye kuba nabakiza inzuki zabarembeje mbasha no kubagombora mu gihe bariwe n’inzoka. Umuntu wese muzumva yariwe n’inzoka muzampamagare mukize ubumara butazamuhitana.”
Habanabakize avuga ko ntaho ahuriye n’abarozi cyangwa amashitani, yabwiye Umuseke ko ari umurimo we w’ubuvumvu avanga gusa n’ubugombozi.
Yagize ati “ndamutse ndi umurozi ntabwo nabana n’abaturanyi amahoro, bose baranzi nta muntu numwe nahemukiye yewe ntawe nzahemukira, aka n’akazi kanjye abantu bagomba kumenya ko ntaho mpuriye n’amarozi”.
Iyi nzoka y’incarwatsi yagendanaga avuga ko ari inzoka nzima yavanye mu ishyamba akabasha kuyigumana akoresheje ubuhanga bwe bw’ubugombozi.
Uyu munsi ngo ntiwamupfiriye ubusa kuko yabwiye Umuseke ko kuri uyu wa kabiri yabonye abantu bane bamusabye kubigisha iby’ubuvumvu n’ubugombozi ndetse n’abandi benshi basigaranye telephone ze bashobora kumuhamagaraho mu gihe babonye uwariwe n’inzoka.
Kuwa 29 Nyakanga 2013 yari yatunguye abantu benshi ku gasantre ka Gitwe ubwo yagendanaga inzuki nyinshi ku mutwe we. Ubu n’inzoka abo muri ako gace ngo azajya akiza abo zariye.
Photos/Damyxson
Jean Damascene NTIHINYUZWA
UM– USEKE.RW/Ruhango


text:
Mardi 24 mai 2011
Ikigo cya
DMI cya Kami gikwiye gukubitwa n'inkuba kubera umuvumo uturuka ku maraso y'inzirakarengane
zihabagirwa buri munsi..
Manirarora Augustin !(www.leprophete.fr)
Jenerali Nziza Jacques ni umugande butwi: Wagira ngo afite misiyo yo gukoresha DMI akamara Abanyarwanda, abanje kubagaragura ! Ahari arifuza ko amaherezo Urwanda rwazaturwa n'Abagande ?
Icyo kigo cya gisilikari cyahoze gikoreshwa n’ingabo z’uRwanda bakunze kwita ex-Far. Nyuma y’uko Inkotanyi zifashe umugi wa Kigali, KAMI yaje guhinduka ikigo DMI yiciramo abantu urubozo. Abo bantu bakaba barazimiraga mu buryo bw’amayobera. Ukumva ngo umuntu yabuze ariko ntumenye irengero.
Jyewe MANIRARORA Agustini ndatanga ubuhamya ku byo niboneye n’amaso yanjye.
Kwica urubozo ku basirikari ba FPR-Inkotanyi si inkuru mbarirano.
Maze gusoma inkuru y’iyicwa rubozo rya Nyiricyubahiro Mgr Phocas NIKWIGIZE, binteye kongera kwibaza ku kibazo kibazwa na benshi ndetse n’umuryango mpuzamahanga wa LONI, muri raporo yawo yiswe Mapping (1/10/2010), iyo raporo ikaba nayo isa n’ibikomozaho aho igira iti : « Uburyo iyicwa ry’Abahutu ryakozwemo, biramutse byemejwe n’urukiko bishobora kuzitwa jenocide ».
Uko Interahamwe zishe Abatutsi twarabibonye. Ikindi twabonye ni uko uburyo Interahamwe zakoresheje zibatsemba bufite aho buhuriye n’ubwo Inkotanyi zakoresheje (kandi n’ubu zigikoresha) zitsemba Abahutu batagira kivugira. Itandukanyirizo ni uko Interahamwe ziciraga Abatutsi ku kabonabose, amafoto agafatwa , amahanga akabibona. Inkotanyi zo zirinze kugwa muri uwo mutego : zica urubozo, zigahisha imirambo, byaba ngombwa zikayitwika, zikazimanganya ibimenyetso, zikirinda ko hagira amafoto afatwa.Irindi tandukanirizo ni uko ubwicanyi Interahamwe zakoze bwiswe jenoside, kandi abayikoze bakaba barahagurukiwe n’amahanga yose kugira ngo babihanirwe; mu gihe nta Nkotanyi n’imwe irahanirwa ubwicanyi zakoreye Abahutu, ubwo bwicanyi n’ubu bukaba bugikomeza, amahanga yose arebera! Uko byagenda kose, ubwicanyi Inkotanyi zikora nabwo bumaze kujya ahagaragara. Abatutsi n’Abahutu yemwe n’Abazungu babitangiye ubuhamya ku buryo burambuye. Ni muri urwo rwego najye nsabye ikinyamakuru www.leprophete.frkuntangariza ubu buhamya niboneye n’amaso yanjye.
Dore amahano y’iyica rubozo naboneye mu kigo nazimirijwemo cya KAMI ho muri Kigali ngari, aho namaze amezi atatu, abanjye bararize barihanaguye.
Hagati y’italiki ya 10 na 15 z’ukwa 11 k’umwaka 1999, aho nari nazimiriye ndi ku ngoyi mu kigo cy’i Kami, nagiye kubona mu gitondo cya kare mu masa kumi n’ebyiri , mbona abasore batatu b’abasirikari barimo uwo bitaga Diogène (irindi sinashoboye kurimenya), bazanye umuhungu witwaUWAYEZU Jean wari kontabure wa komini yahoze yitwa Gatonde yo mu Ruhengeri. Uwo musore mukubise amaso mbona ndamuzi kandi nawe aramenya. Ariko ntitwashoboraga kuvugana yewe habe no kwerekana ko tuziranye. Ubwo bari bamuboheye amaboko inyuma, agatuza kareze byo guturika, bamuhatira kugenda atari kubishobora, agaragarwaho ko yari yaraye ku nkeke y’igaragurwa. Amaraso yari yashotse imyenda ye, nayo itari igifite ibara. Bakaba bari bamujyanye mu rwiciro ariko yananiwe kuburyo atari agishoboye kugerayo yigenza. Mbona umwe muri abo basirikari akuye icyuma cyari gifashwe n’umukandara we akimucumita mu rubavu, umusore arahorota, mugenzi we nawe afata icyuma agicuma mu musaya ururimi rwose rusohokera aho ateye icyuma, ubwo Uwayezu Jean ahita aca. Barakurura bajugunya mu cyobo cyari gikucuye hafi y’aho nari mboheye. Baraza barambwira ngo wowe ibyiza biruta biriya biraguteganyirijwe.
Ku mugoroba waho, bazana umugabo nakundaga kubona kuri paruwasi ya Nyamirambo witwa NKURIKIYINKA Venusti, ushobora kuba yarakoraga muri Rwandatel. Uwo mugabo bamunyujije iruhande, urwo yishwe nawe ntiruvugwa.
Namubonye yarananutse byo guhorota, utamumenya. Bamunyujije iruhande igihimba cyose ari umuturumbure, asigaranye agapantalo kamucikiyeho kandi katakigira ibara.Abasirikari batatu bamuzanye aboshye n’amapingo, ikiganza cy’iburyo kibohanye n’akaguru k’ibumoso, naho akaguru k’iburyo kabohanye n’ikiganza cy’ibumoso. Bamukururaga n’umugozi uziritse kuri ayo mapingu. Bamugejeje hafi y’urwiciro, bazana utwuma tumeze nka turiya bokesha inyama za boroshete, bakajya batumujomba mu mbavu, mu nda, mu gatuza, ari nako bamushinyagurira bamubaza ngo ubwo se uri kubabara ? Barakomeje baramujombagura kugeza ashizemo umwuka, bahirikira mu cyobo.
Undi nabonye ariko ntabonye uko yishwe ahubwo numvaga bimwe mu byo bamubazaga, yari umucuruzi muri Gitarama, izina rye rimwe nashoboye kumenya ni irya KARAMBIZI. Uwo na we yarababajwe bikomeye, kuko akumba yarafungiranyemo kari hafi y’ako nange narimo. Yararaga atakamba, basa n’abari kumugaragura. Uwo namubonye bamusohokanye mu kumba yari afungiyemo aboheye imbere afite akadobo, basa nabamujyanye kumena imyanda, ariko agatambuka bimugoye cyane.Yaragiye ntiyagaruka.
Mu kigo cya Kami nahaboneye byinshi biteye ubwoba.Byose mbyanditse bwakwira bugacya. Gusa iyo ntangiye kubisubiramo mfatwa n’icyoba kivanze n’agahinda kenshi, imiborogo yararaga yumvikana hirya hino muri icyo kigo cya Kami nkumva irongeye inzamutsemo , ngahangayika cyane.
Niba uyu munsi niyemeje gufunga umwuka ngatanga ubu buhamya ku bantu bambabaje kurusha abandi, ni ukugira ngo niba hari abo mu miryango ya Uwayezu Jean, Nkurikiyinka Venuste na Karambizi bakibaho kandi bakaba bataramenya uko byagendekeye ababo, bakure yo amaso : barishwe byararangiye. Mubasengere gusa ngo Imana ibakire.
Uko naje kurokoka
Mu gihe cya saa munani z’ijoro, abasirikari babiri bari barinze akumba nari mfungiranyemo, bafunguye urugi, bati sohoka. Ngeze hanze mpasanga akamodoka k’agatoyota karimo Afande ntashoboye kumenya izina, ambaza amazina yanjye, arambwira ngo nininjire muri iyo modoka, harimo n’abandi basirikari bagera kuri 6. Ubwo baranjyana, ariko niteguye ko urwange rurangiye. Ngiye kubona mbona bangejeje kuri gereza ya Kimironko, uwo Afandi arambwira ngo : wowe uzacirwa urubanza mu minsi ya vuba aha. Ubwo anyinjiza muri iyo gereza, nta gapapuro ampaye, arisohokera. Ubwo nahamaze amwaka n’amezi atanu, nta dosiye ngira. Naje kuvanwamo n’igenzura ryarebaga abadafite ubarega n’icyo baregwa. Nyuma yaho naje kumenya ko icyandokoye sinicirwe i Kami ari uko Abazungu twakoranaga bakomeje kunshakisha no kubaza Leta aho yanshyize. Kuko Leta itashakaga kwiteranya nabo kubera imfanyo nyinshi bageneraga Urwanda, birinze kunyica, babeshya abo bazungu ko hari ibyaha nakoze, ko ngomba gutegereza urubanza. Birumvikana ko benshi mu Bahutu batagira kivugira n’Abatutsi batagira benewabo bicwa nk’amatungo bigashirira aho. Imana ibahe iruhuko ridashira.
Ndashima Imana yandindiye ubugingo ariko na n’ubu, nyuma y’imyaka isaga 10, iyo ijoro riguye nkajya kuryama, simbura kongera kubona imbere yanjye amasura y’abo nabonye bicirwa urw’agashinyaguro mu Kigo cya Kami. Iyo bimbayeho, mbura ibitotsi, nkigaragura, icyuya kikandenga, namara kugwa agacuho agatotsi kakabona ubuntwara.
MANIRARORA Agustini
Giticyinyoni. Kigali


text:
Mu gihe abashakanye bagaragaza ko nyuma yo kubana kwabo urukundo rugenda rugabanuka bikagira aho umwe muri boyigira ahandi, hari imyitwarire umugore yagira agakomeza kwigarurira umutima w’umugabo we.
Abahanga mu by’imibanire bagaragaje ibintu bikomeza gutuma umugore abasha kwigarurira umutima w’umugabo we, akaba nta bandi bagore yamusimbuza.
Inseko
Inseko nziza ituma umugore akomeza gukundwa n’uwo bashakanye. Umugore utamwenyura, utagira urugwiro usanga adapfa gukurura abagabo cyangwa uwo bashakanye ngo akomeze kumwibonamo. Umugabo wese aho ava akagera aba ashaka kuba ari kumwe n’umugore umusekera.
Uburanga karemano
Nubwo kwishyiraho ibirungo by’ubwiza atari bibi ariko abagabo benshi bakunda abagore bafite ubwiza bwabo karemano, batagize ibindi bongeraho. Burya ngo n’iyo wabikoresha, umugabo ntabwo aba ashaka ko byaguhindura uko usanzwe uteye cyangwa se uko usanzwe usa.
Kwigira
Umugabo wese arambirwa vuba umugore we iyo abona ko amusaba buri kantu kose n’ibyo yagombaga kwikemurira. Umugore witeze ko ikintu cyose ko azagikesha umugabo, ntashobora kumwigarurira, umugabo ahubwo ashobora kumurambirwa.
Iyo rero uri umugore wigize mu bushobozi ndetse ubasha kwikemurira ibibazo bimwe na bimwe, uba ufite amahirwe yo kurushaho kwigarurira umugabo wawe kuko agufata nk’ingirakamaro.
Impumuro nziza
Umugore ugira isuku, ufite impumuro nziza ahora akurura umugabo we. Uzasanga abagore bagendana imibavu yo kwisiga bakurura n’abagabo batari ababo. Umugore udashaka ko umugabo we amujya kure aba agomba kwita ku mpumuro ye.
Kugira gahunda
Umugore ugira akavuyo ntashobora kureshya umugabo we kuko bene uwo mugabo yumva ko no gutaha ari ukujya mu kavuyo. Iyo rero uri umugore ugira gahunda uba urushaho kwigarurira umutima w’umugabo wawe, utuma yumva ko mu rugo ari ahantu akwiriye kuba.
Kwigirira icyizere
Umugore wigirira icyizere akundwa cyane n’umugabo we ndetse akarushaho kumwigarurira. Umugore wifitiye icyizere ashobora kwambara ikanzu iciriritse akagaragara nk’uwikirenga kurenza uwaguze ikanzu ihenze cyane. Atitaye ku makosa waba ufite yose, umugabo wawe azanyurwa n’uburyo wigirira icyizere.
Kugira ukuri
Umugore w’umunyakuri yigarurira umutima w’umugabo we, kuba azi uko utamubeshya bituma arushaho kukugira icyizere akaba ntaho yajya agusize. Abagabo bose aho bava bakagera bakunda abagore b’abanyakuri.
Kumenya icyo ushaka
Umugore uzi icyo ashaka, uzi kugaragaza ikimurimo, wumva ko ijwi rye naryo ari ingirakamaro yigarurira umutima w’umugabo we. Ntabwo umugabo aba ashaka umugore wo gutekererezwa, ahubwo na we aba akeneye kumwumva.
Ubuhanga
Umugore w’umuhanga akomeza kwigarurira umutima w’umugabo we ndetse abagabo benshi bakunda bene abo bagore. Umugore ufite ubumenyi mu bintu bitandukanye akomeza gukundwa n’umugabo we kuko aba amuteye ishema.


text:
Gusubizwa intege mu bugingo, birasaba ko uba umunyakuri
Yanditswe na: Ubwanditsi2021-04-19 06:33:27
Gucika intege ntabwo ari amahitamo y’umuntu, ariko gusubizwamo intege byo biri mu mahitamo y’umuntu. Ukwiye kwibaza ngo: Ubwo maze iminsi narcitse intege, ubwo maze iminsi ntafite ubusabane n’Imana, ni iki nakora kugira ngo nongere gusubizwamo intege.
Asubiza intege mu bugingo bwanjye, Anyobora inzira yo gukiranuka ku bw’izina rye. Zaburi 23:3
Umuntu agizwe n’ibice 3 ukurikije Abatesalonike 5:23-24, agizwe: Umwuka, ubugingo n’umubiri. Ubugingo ni igice kiri hagati y’umwuka n’umubiri, bugizwe: N’ubwenge, kamere, amahitamo, amarangamutima(imbamutima) cyangwa se ibyiyumvo, aha ni ho hafatirwa ibyemezo. Muri iki gice cy’ubugingo habera imiyaga n’imiraba utamenya ubwoko bwayo, ariko muri iki gice cy’umwuka iyo wubakiye ku rufatiro rw’agakiza warakiriye Kristo Yesu nk’Umwami n’Umukiza usubizwamo Intege.
Kuko muri bya bice 3, igice cyumva Imana ni igice kitwa umwuka, ni nacyo Yesu yaje kuzura aduha ubugingo buhoraho. N’igihe Imana yabwiraga Adamu ngo ukoze icyaha no gupfa uzapfa yamaze imyaka 930, ariko mu mwuka yari yarapfuye. Yesu rero yaje kuzura igice kitwa umwuka kugira ngo umuntu yongere gusabana n’Imana. Reka dufate mu gice cy’umwuka nka fondasiyo y’inzu, nubwo inzu yaba ikomeye cyane iyo yisutseho imiraba n’imiyaga bigaragazwa na fondasiyo yayo. Hari abantu rero bubaka inzu ikaba ndende ariko fondasiyo(urufatiro) idakomeye.
Nkuko twabivuze mu gice kitwa ubugingo kigizwe: N’ubwenge, kamere, amahitamo, amarangamutima(imbamutima) cyangwa se ibyiyumvo. Ni ahantu hahora akavuyo n’imiyaga biteye ubwoba kandi bikajya byikubita kuri ya nzu( urufatiro rwo mu mwuka). Aha rero bisaba kumenya uburyo uribubyifatemo mu gihe habayeho gucika intege cyangwa guhura n’ibibazo. Mbibutse ko muri iyi nzira ijya mu i Juru, Yesu ntiyigeze atwizeza ko tutazahura n’ibibazo! Yaravuze ngo ‘Mu isi muri n’amakuba, ahubwo muhumure nanesheje isi’
“Asubiza intege mu bugingo bwanjye”
Gucika intege bibaho bitewe n’impamvu nyinshi, ahubwo haba hasigaye kwibaza ngo iyo nacitse intege ni iki nkora kugira ngo intege zigaruke mu bugingo. Gucika intege ntabwo ari amahitamo y’umuntu, ariko gusubizwamo intege byo biri mu mahitamo y’umuntu. Ukwiye kwibaza ngo: Ubwo maze iminsi narcitse intege, ubwo maze iminsi ntafite ubusabane n’Imana, ni iki nakora kugira ngo nongere gusubizwamo intege.
Gucika intege bishobora kuba mu muntu ku giti ke, bishobora kuba mu murimo akora, bishobora kuba ku gihugu cyangwa ku mahanga. Ibiba ku muntu umwe bishobora kuba no ku muryango wose, hagera igihe cyo gucika intege hakaba hakenewe gusubizwamo intege.
Kugira ngo usubizwemo intege bisaba kuba umunyakuri
Bisaba kwemera ko wacitse intege, Yesu ari i Getsemani mu byukuri yari yacitse intege byaragaragaraga ariko yabaye umunyakuri abwira Imana ngo’ Niba bishoboka iki gikombe kindenge. Ntabwo numva nshoboye kwihangana no gukomera, kuko yabaye umunyakuri mu i Juru bamwoherereza imbara asubizwamo intege, abona kurangiza urugendo rw’umusaraba.
Ntabwo ari Yesu wenyine, muribuka Samusoni igihe yarwanaga n’abanzi be hanyuma bikagera igihe agacika intege ari i Rehi, agasenga. Uko gusenga kugatuma asubizwamo intege, iriba rikaza akanywa amazi agasubizwamo intege akica abantu benshi! Birasba ko tuba abanyakuri.
Ntabwo mwibuka umudamu wamaze imyaka myinshi ari mu mugongo ava, ibintu bimeze nabi ibye byose yarabimariye ku baganga no kubo agerageza ko bamufasha bikanga. Umunsi yumvise inkuru ya Yesu yanyuze mu bantu amukoraho, arakira. Utekereza ko atahuye n’abamushinyagurira, n’abamubwira ko anuka, n’abamubwira ko atari akwiye kuza mu bantu ameze atyo ariko we yari azi icyo ashaka, yashakaga gusubizwamo intege. Gucika intege bibaho ahubwo ukwiye kuba umunyakuri.
Ibiduca intege biruzuye ni byinshi
Hari igihe ducika intege kubw’amasezerano yatinze, ducika intege kubw’ibigeragezo, imiyaga n’imiraba byatwisutseho, ducika inetege kuko sosiyete yabaye mbi, ducika intege kuko aho twagiye gusengera badukomerekeje. Hari igihe ducika intege kuko twumva ko Imana ari yo nyirabayazana w’ibyatubayeho( muzarebe iyo umuntu ahuye n’ikibazo gikomeye uwambere ashinja ni Imana, kuki yemeye ko bigenda gutya…).
Hari igihe ducika intege kubera ibintu byinshi. Ntabwo nzi ibyakubayeho ariko wowe uri umuhamya w’ibyakubayeho, kandi usibye ko ugerageza kugaragaza ko nta kibazo gihari ariko mu mutima wawe urabizi ko wacitse intege.
Ingaruka mbi zo gucika intege
Gucika intege hari igihe bituzanira gukora ibyaha: Hari igihe usanga umuntu ari umunyamujinya, akajya asubiza nabi ukabona kubana nawe ntibyoroshye. Hari n’igihe umuntu avuga ati’ Naririnze ntacyo ntakoze, ariko kuri ubu ncitse intege.
Hari ukubwira ati’ Natinzekubona umugabo, ngiye kubyara umwana basi sinzapfe ntashatse! Hari ukubwira ko yakoze ibishoka byose ariko yacitse intege, agahitamo kujya kunywa inzoga cyangwa akaba yarihanganiye umugore we/ umugabo we utari mwiza bikazarangira amuciye inyuma. Gucika intege bikoresha ibyaha bitandukanye kandi byinshi.
Gucika intege kandi Bizana kwiyahura: Ukajya wumva ubuzima butakunejeje, ukumva nta mpamvu yo gukora( ndaruha mbese nduhira iki, ndabikora se ngo bitange iki?…). Gucika intege bishobora kuzana kwiyambura ubuzima kandi ni icyaha gikomeye.


text:
Ni ibyatangajwe na Minisiteri y’Ubuhinzi n’Ubworozi kuri uyu wa Gatanu tariki 8 Ukwakira 2021, mu biganiro byayihuje inzego zitandukanye n’abakora muri uru rwego mu gushakira hamwe ibisubizo ku bibazo bigikoma mu nkokora gahunda zo gufasha abahinzi n’aborozi kubona amafaranga yo gukoresha mu mishinga yabo.
Abafite ibigo by’imari na za banki muri rusange bagaragaza ko impamvu birinda gutanga amafaranga menshi ku bari mu buhinzi n’ubworozi, ari uko ayo mafaranga ari ay’abakiliya babo baba barimo gucuruza.
Ni ukuvuga ko banki iyo yakiriye abakiliya babiri baje kwaka inguzanyo barimo umucuruzi ugaragaza ko azajya yishyura mu gihe gito cyangwa azahita yishyura mu gihe cya vuba, na wa muhinzi ugaragaza ko azatangira kwishyura nyuma y’igihembwe ari uko yasaruye, banki ihitamo kuguriza uzayishyura vuba.
Umunyamabanga wa Leta muri Minisiteri y’Ubuhinzi n’Ubworozi, Dr Ngabitsinze Jean Chrysostome, yavuze ko nka leta bagiye gutekereza uko hashyirwaho ikigega cyangwa uburyo bwihariye bwo gufasha abahinzi kubona amafaranga.
Ati "Iyo uganiriye n’abantu benshi, bigaragara ko igihe kigeze ko hatekerezwa ku kigega cyajyamo amafaranga runaka y’ubuhinzi, hari n’abavuga ko ashobora no kujya ahandi hantu runaka hakaba hajyaho banki y’ubuhinzi, abandi bakavuga ko yajya nko muri BRD, akaba ari amafaranga agamije guteza imbere ubuhinzi."
Yakomeje agira ati "Ni aho nka leta natwe tubona hakwiye kujyaho ikigega cy’amafaranga gishobora gufasha mu gutanga ingwate cyangwa mu gufasha amabanki kuba yabona amafaranga ahagije kugira ngo ayahe abo bahinzi, nicyo turimo kuganiraho ngo turebe uko twabafashamo."
Dr Ngabitsinze yavuze kandi ko muri rusange leta igiye kureba icyakorwa mu gushyiraho iyo banki cyangwa gukoresha isanzwe ariko icyo kigega gifasha abahinzi kikaba cyajyaho.
Ati "Icyo iki kigega cyafasha, ni ukugira ngo nibura amabanki agire icyizere ko hari amafaranga ahari yatangwa kugira ngo ashyigikire abahinzi n’uwagira ikibazo habe hari uburyo ayo mafaranga yakwishyurwa . Ikindi ni ukubona amafaranga yo gutanga, hari igihe ayo ziba zifite aba adahagije kuko niba twifuza gukora ubuhinzi bwa kinyamwuga, ni byiza ko icyo kigega cyajyaho kikajya gifasha abahinzi kubona ayo mafaranga."
Dr Ngabitsinze kandi yavuze ko icyo kigega kigiyeho byakemura ikibazo cy’abakunze gutaka inyungu z’umurengera bakwa iyo bahawe inguzanyo.
Ku rundi ruhande ariko hari bamwe mu bafite za banki zatangiye gukorana n’abahinzi babaha inguzanyo yaba iy’igihe gito n’igihe kirekire, bavuga ko uru rwego ari nk’izindi kandi narwo rwunguka bityo amabanki akwiye kwizera abarukoramo.
Umuyobozi ushinzwe ubucuruzi muri AB Bank, Ndikumana Jerry Joas yavuze ko kuva batangira gutanga inguzanyo ku bahinzi hari benshi bagenda bafata amafaranga kandi akunguka.
Ati “Udashyize amafaranga menshi mu buhinzi nta handi wayashyira kuko kugeza ubu Abanyarwanda 80% batunzwe n’ubuhinzi."
Yakomeje agira ati "Ikibazo kigenda kivuka ni ikijyanye n’izo mbogamizi cyangwa ibibazo birimo ariko ikigaragara iyo umaze gushyiramo amafaranga ubona ko ibyo bibazo bigenda bibonerwa umuti.”
Minisiteri y’Ubuhunzi n’Ubworozi itangaza ko kugeza ubu amafaranga ashyirwa muri uru rwego rw’ubuhinzi akiri kuri 5% mu gihe hari intego yo kuzaba yageze hejuru ya 10% mu 2024.


text:
Ni ubuhamya bwe bugaragara no mu gitabo ‘Rwanda 1994: Paroles de Rescapés – témoignages du génocide perpétré contre les Tutsi’ yafatanyije n’abandi barokotse Jenoside barimo Beata Uzayisenga, Anita Cyabakanga, Marie Claire Kabagwira, Hope Nyabyenda, Théodore Uwamariya, Pierre Mahano, Clotilde Mukamugema, Agnes Byukunsenge na Solange Umulisa,
Munyakazi ukora ibijyanye n’ubunyamabanga mu bigo by’amashuri, yavukiye i Kibungo mu 1961, arokokera i Kigali mu Rugunga, akaba yaravukaga mu muryango w’abana 8, babiri bitabye Imana bakiri bato, batanu basigaye bicwa muri Jenoside harokoka we wenyine mu muryango.
Hejuru y’abo bava inda imwe, Munyakazi Marie Lenualda muri Jenoside yakorewe Abatutsi, yiciwe abana batatu aribo Gisèle Niwemfura wishwe afite imyaka 9, Émeline Niwemwari wari ufite imyaka 8 na Jessica Stéphanie Niwemugabe wari ufite imyaka ibiri n’amezi atandatu.
Ati “Guhera 1961 na 1963 mu bwicanyi bwibasiye Abatutsi mu Rwanda, icyo gihe ababyeyi banjye bararokotse ariko benshi mu muryango wanjye mugari barahashiriye, amazu aratwikwa n’amatungo yabo aranyagwa biza kugera no mu 1990, umuryango wanjye wabayeho nabi ucunaguzwa, bikomera cyane ubwo Jenoside yatangiraga gushyirwa mu bikorwa byeruye mu 1994.”
Muri iki gitabo no mu buhamya yatanze mu kiganiro na IGIHE, Munyakazi yagarutse kuri musaza we witwa Jean Chrisostome Munyakazi, wari urangije Kaminuza y’u Rwanda i Ruhande, afite impamyabumenyi y’icyiciro cya kabiri mu bumenyi bw’isi n’amateka (Géohistoire). Yishwe mu 1990 nyuma yo gufatwa agafungwa yitwa icyitso cy’Inkotanyi.
Munyakazi Marie Lenualda yavuze ko muri iki gihe cyo kwibuka Jenoside yakorewe Abatutsi, yibuka cyane abe bose bishwe bazira uko bavutse.
Ati “ Ndibuka abana banjye Gisèle Niwemfura, Émeline Niwemwari, Jessica Stéphanie Niwemugabe, musaza wanjye Munyakazi Bernard, murumuna wanjye Marie Goretti Munayakazi n’umugabo we Nemeye Michel n’abana be Diane Nemeye na Didie Nemeye. Ndunamira musaza wanjye Jean Chrisostome Munyakazi, murumuna wanjye Marie Celestine Munyakazi n’umwana we Ngabo Maurice, Thomas d’Aquin Munyakazi n’umugore we Saverine Munyakazi n’abana babo Patricque Munyakazi na Eric Munyakazi. Ndumva nezerewe kubavuga amazina.”
Ibyo Munyakazi Marie Lenualda yatanzemo ubuhamya yanabishyize mu gitabo “Rwanda 1994 - Paroles de réscapés Témoignages du génocide perpétré contre les Tutsi” cyaturutse mu biganiro biba hagati y’abagize ishyirahamwe (association) Tubeho Family yashinze.
Iryo shyirahamwe rikaba mbere na mbere rigamije gufasha abacitse ku icumu rya Jenoside yakorewe Abatutsi baba mu Bufaransa, gukurikirwa mu buryo bwo gukira ibikomere batewe n’ingaruka z’ubugome ndengakamere bahuye nabwo mu buto bwabo.
Ni ishyirahamwe kandi rigamije guhozanya ngo badaheranwa n’agahinda kugira ngo bakomeze kwiyubaka.
Nyuma yo kuganira no kumenyana bagasangizanya ubuhamya bw’ibyo banyuzemo muri Jenoside, nibwo bagize igitekerezo cyo kwandika igitabo.
Buri wese uko ari icumi yagiye aha inyito ubuhamya bwe muri icyo gitabo, Munyakazi Marie Lenualda, ubuhamya bwe mu gitabo yabwise “La Survivante de la famille” cyangwa se “Uwarokotse mu muryango.”
Nubwo inkovu z’ibikomere by’amateka zigihari, Munyakazi Marie Lenualda na bagenzi be bavuze ko bitabaye intandaro yo guheranwa n’agahinda.
Bagize bati “Nubwo hashize imyaka 27, ni myinshi kuko habayemo ibintu byinshi mu buzima bwacu, ariko ni mike cyane kuko ububabare buracyari bwose kubera amateka mabi yadukorewe n’imiryango yacu muri jenoside yakorewe Abatutsi mu Rwanda.”
Bakomeje bagira bati “Nubwo ibikomere bisiga inkovu zikomeye, umunsi ku wundi ubuzima burusha imbaraga akababaro. Ntabwo abatwiciye aribo bagombaga kutuvugira ijambo rya nyuma, turiho ngo twivugire amateka, twararokotse”.
Mu bandi batanze ubuhamya bwanditswe muri iki gitabo harimo Béata Uzayisenga, wavukiye i Cyangugu. Ubuhamya bwe yabuhaye inyito igira iti “Seul celui qui a connu la nuit peut la raconter” cyangwa se ‘ijoro ribara uwariraye.’
Uzayisenga yanditse mu ntangiriro y’amateka ye ko akiri umwana iwabo mu rugo atigeze amenya ko hariho amacakubiri y’amoko kuko atabitojwe. Yaje kubimenya neza ubwo yari afite imyaka 13, indege ya Habyarimana imaze kuraswa kuko ababyeyi be batangiye kwihisha.
Harimo kandi Anita Cyabakanga wiciwe abe afite imyaka 11 y’amavuko. Inyito y’ubuhamya bwe ni “Tous avaient de grandes ambitions” bivuze ngo “Bose bari bafite imishinga ikomeye bifuza kugeraho.”
Marie Claire Kabagwira muri Jenoside yari afite imyaka 24 atuye i Nyamirambo, atwite inda y’amezi umunani. Ubuhamya bwe yabwise “Les douleurs de l’enfantement par temps de détresse”.
Hope Nyabyenda (izina ryo mu gitabo ritari iryo mu buzima busanzwe) , ubuhamya bwe yabwise “Le jour le plus long”. Yabwise atyo kubera uburyo yababaye cyane muri jenoside yicirwa abe, ariko mu kurokoka yaje kwipimisha nyuma asanga yarandujwe Sida. Avuga ko mu buzima bwe butamworoheye kenshi yifuje kwiyahura ariko aza gusanga kubaho biruta byose.
Théodore Uwamariya, ubuhamya bwe yabwise “N’aie pas peur cyangwa se ngo Wigira ubwoba”. Ni umukobwa wa Rudasingwa Jean Marie Vianney na Mukeshimana Philomène, muri jenoside yari afite imyaka 8, batuye i Gitarama.
Pierre Mahano ( izina ryo mu gitabo ritari iryo mu buzima busanzwe), ubuhamya bwe yabwise “Mon calvaire à moi cyangwa inzira y’inzitane yanjye.” Jenoside yabaye afite imyaka icyenda we n’umuryango we batuye i Kayonza.
Mu gitabo kandi harimo ubuhamya bwa Clotilde Mukamugema aho ubuhamya bwe yabwise “Revenir de loin ce n’est pas mourir » cyangwa Kugera kure siko gupfa”. Jenoside yabaye afite imyaka icumi.
Hari kandi Agnes Byukunsenge, ubuhamya bwe yabwise “A celle qui a été tuée à ma place , ni ukuvuga ngo Kuri wowe wishwe mu mwanya wanjye”. Mukamugema Jenoside yakorewe Abatutsi yakozwe afite imyaka ine.
Yagize ati “ Byinshi mvuga ni uko nagize amahirwe nkaganira na Musaza wanjye Niyitegeka Jean Bosco, kuko jye nari muto cyane. Byatumye ntabona umwanya wo kumenya data Byukunsenge na mama Karumagabo na Adrienne Mukeshimana, n’abandi benshi bo mu muryango wanjye wa hafi cyangwa wa kure.”
Solange Umulisa Ikitegetse we ubuhamya bwe yabwise “L’ennemi vous prépare une tombe pendant que Dieu vous aménage une échappatoire, cyangwa se ngo Umwanzi agucira akobo Imana igucira Icyanzu”.
Solange Umukiza, ni mwene Modeste Muhizi Kayihura na Jessica Kagaju . Yavukiye ku musozi wa Muhanga muri Gitarama. Muri Jenoside yari afite imyaka 8, akaba yari ageze mu mwaka wa kabiri w’Amashuri abanza.
Abatanze ubuhamya bwabo muri iki gitabo bashimira abantu babaye hafi mu gihe bandikaga icyo gitabo barimo Karene Fredj, Claudine Salamon, Fabrice Teicher, André Twahirwa, Ester Mujawayo, Ibuka-France, Maurice Dorés n’abandi.
Iki gitabo wakibona unyuze aha: RWANDA 1994 PAROLES DE RESCAPÉS
Ikiganiro n’ubuhamya bwa Munyakazi Marie Lenualda yagiranye na IGIHE


text:
ADEPR: Ibyo wamenya ku bayobozi bashya b’indembo (Amafoto)
Yanditswe na: Ubwanditsi2021-02-26 18:44:47
Mu mpera z’umwaka wa 2020, Ubuyobozi bw’Itorero rya Pentokote mu Rwanda [ADEPR], bwakoze impinduka zikomeye mu nzego z’imiyoborere yaryo, bukuraho urwego rw’amatorero y’uturere, asimbuzwa indembo icyenda mu gihugu hose.
Ku wa 21 Gashyantare 2021, nibwo izo ndembo zaragijwe Abashumba biganjemo amasura mashya, mu gihe byari bimenyerewe ko habaho guhinduranywa kw’abashumba b’indembo, ariko n’ubundi izo nshingano zikagumanwa n’abasanzwe mu nzego zo hejuru mu buyobozi bw’itorero.
Nubwo mu bayobozi bashya higanjemo amazina atamenyerewe na benshi mu basengera muri iryo torero, harimo abashumba batari bato mu gakiza kandi bagiye bakora imirimo itandukanye mu itorero.
Abahanga biyeguriye gukorera Imana!
Amabwiriza yashyizweho n’Urwego rw’Igihugu rw’ Imiyoborere (RGB) mu 2018, yasabaga abayobora amadini n’amatorero kuba barabyigiye ku rwego rwo hejuru, ku buryo nibura baba barize amasomo y’iyobokamana (théologie) kugira ngo inyigisho batanga zibe zifite ibyo zishingiyeho bityo zinatange umusaruro.
Mu bayobozi bashya b’indembo baherutse gushyirwaho na ADEPR, abenshi ni abahanga mu masomo y’ubuzima busanzwe ndetse by’umwihariko, bakaba abahanga mu masomo ya Théologie.
Kuri uyu wa Gatatu ubwo habaga umuhango wo kwakira aba bashumba bashya wanyuze kuri Life Radio ya ADEPR, abashumba bahawe umwanya wo kwibwira mu ncamake abakirisitu bo muri iri torero.
Mu bashumba bakiriwe, harimo uw’Ururembo rwa Gihundwe rugizwe n’uturere twa Rusizi, Nyamasheke na Karongi, rukaba rwahawe Pasiteri Nsabayesu Aimable. Uyu mushumba asanzwe amenyerewe mu bijyanye n’umuziki uhimbaza Imana.
Ni umugabo uciye akenge, kuko yavutse mu 1972, avukira mu Karere ka Nyamasheke mu Ntara y’Uburengerazuba bw’u Rwanda, aza gukurira mu Karere ka Rusizi aho yarerewe mu itorero rya Gihundwe agiye gukoreramo imirimo. Ni umugabo wubatse, ufite umugore n’umwana umwe.
Pasiteri Nsabayesu yakiriye agakiza akiri muto cyane kuko yari afite imyaka 11 gusa. Kuva icyo gihe akaba yaratangiye gukora imirimo itandukanye mu itorero, aho yabaye umuririmbyi ndetse n’umutoza w’indirimbo muri korari ifite amateka akomeye mu Rwanda yitwa Bethania.
Ni umugabo w’umuhanga mu bijyanye n’umuziki kuko yanabyize imyaka itanu, akiga ibyo gutegura integanyanyigisho z’umuziki n’andi masomo y’umuziki. Afite kandi ubumenyi bwa Théologie kuko yayize imyaka ine, kuri ubu akaba ari gusoza icyiciro cya gatatu cya kaminuza mu bijyanye n’imiyoborere y’amatorero.
Hirya y’itorero, uyu mugabo yakoze imirimo itandukanye ariko yibanda cyane mu burezi bwa mu muzika, aho yigishije mu mashuri atandukanye nko mu ishuri ry’umuziki rya Nyundo no muri Kaminuza y’u Rwanda.
Imirimo yakoze mu itorero harimo kuba Umuyobozi w’Umudugudu wa Ntora mu gihe cy’imyaka icyenda, aza gukomereza mu Mudugudu wa Kacyiru ari naho yari akiri magingo aya.
Pasiteri Nsabayesu yavuze ko yishimiye kuba agiye kuba umushumba w’Ururembo rwa Gihundwe, kandi ko yiteguye kuzana impinduka nziza no gukuza itorero ryaho muri rusange.
Yagize ati “Ndasaba ko twazagendera ku bintu bitatu: Gusenga, gukora cyane n’umwete ndetse no gukiranuka. Ndifuza ishusho ya Gihundwe iri mu bubyutse bwinshi ndetse n’iterambere.”
Undi mushumba wahawe inshingano ni Pasiteri Uwambaje Emmanuel w’imyaka 49, ugiye kuyobora Ururembo rwa Rubavu, ruzaba rugizwe n’uturere twa Rubavu, Rutsiro, Ngororero na Nyabihu twose two mu Ntara y’Uburengerazuba.
Pasiteri Uwambaje yavukiye mu Karere ka Rusizi ari naho yakirijwe, ndetse yuzura umwuka wera bwa mbere afite imyaka 20. Nyuma yaho gato, yahise atangira kwiga amasomo ya Théologie mu ishuri riri muri Repubulika Iharanira Demokarasi ya Congo, mu Mujyi wa Bukavu.
Nyuma yo kurangiza amasomo ye, yerekeje mu Mujyi wa Kigali muri Paruwasi ya Remera, ahabwa inshingano zo kuba Umuyobozi w’Urubyiruko ndetse n’umudiyakoni.
Mu mwaka wa 2000 yaje kuba Umukuru w’Itorero mu Midugudu itandukanye yo muri Paruwasi ya Gatsata, akomereza Nyarugenge ari na ho yari akomereje imirimo kugeza ubu.
Yize amasomo atandukanye ya Théologie, ndetse kuri ubu ari kuminuza mu cyiciro cya gatatu cya kaminuza aho yiga ibijyanye n’iyobokamana i Bruxelles mu Bubiligi. Mu buzima busanzwe, uyu mugabo asanzwe afite impamyabumenyi mu bijyanye n’icungamutungo yavanye muri kaminuza y’u Rwanda.
Yakoze imirimo itandukanye mu itorero kuko yabaye umwarimu mu ishuri rya Bibiliya rya ETED mu gihe cy’imyaka 15.
Ubwo yagezaga ku bandi intumbero ze, Pasiteri Uwambaje yasabye abakirisito bo mu Rurembo rwa Rubavu guhora bari maso kuko Yesu ashobora kugaruka igihe icyo ari cyo cyose.
Ati “Icyo nababwira Benedata, ni uko tugomba guhora twiteguye kuko Kristu ashobora kugaruka igihe cyose.”
Ururembo rwa Muhoza
Umushumba w’Ururembo rwa Muhoza, Pasiteri Safari Wilson
Undi mushumba wahawe inshingano, ni Pasiteri Safari Wilson, uzayobora Ururembo rwa Muhoza, rubarizwamo uturere twa Musanze, Burera na Gakenke turi mu Ntara y’Amajyaruguru y’u Rwanda. Ni umugabo w’imyaka 48 wubatse, ufite abana bane.
Kugeza ubu, uyu mugabo ari gukorera impamyabumenyi y’ikirenga (PhD) muri kaminuza yo muri Leta Zunze Ubumwe z’Amerika,
Yarangije mu ishuri rya IGSM mu bijyanye no kuyobora amatorero, ndetse afite icyiciro cya gatatu cya kaminuza. Yize kandi ibijyanye n’uburezi muri Kaminuza y’u Rwanda, Ishami ry’Uburezi, KIE.
Pasiteri Safari yakoze imirimo itandukanye mu itorero. Kugeza ubu yari Pasiteri muri Paruwasi ya Gakenke, aho yari amaze imyaka itanu ayiyobora. Yanayoboye Imidugudu itandukanye irimo nka Buheta, Musave, Gashenyi n’ahandi. Yayoboye kandi Umudugudu wa Rwankuba muri Paruwasi ya Kinyinya, aba umurimbyi ndetse n’Umuyobozi wa korari ya Rwankuba.
Mu yindi mirimo yakoze harimo no kuba umwe mu bashinze Umuryango w’Abanyeshuri bo mu Itorero rya Pentekote mu Rwanda muri Kaminuza y’u Rwanda (CEP).
Hanze y’itorero, uyu mugabo yakoze imirimo itandukanye irimo kuba yarabaye Visi Perezida w’Inama Njyanama y’Akarere ka Gakenke, ndetse yanayoboye Inama Njyanama y’Umurenge. Yabaye kandi n’umuyobozi w’ishuri rikuru rya Nyarutovu, aho yarimazemo imyaka 15. Ni umutoza w’intore mu Itorero ry’Igihugu.
Pasiteri Safari yasabye abo mu Rurembo rwa Muhoza gukomeza kwinginga Imana, ashimangira ko azarangwa no kwitangira umurimo yashinzwe.
Ati “Ndabasaba kwinginga Imana kugira ngo ikomeze kubana natwe, icyo nababwira ni uko nzarangwa n’icyizere no kwitangira umurimo w’Imana.”
Ururembo rwa Nyabisindu
Umushumba w’Ururembo rwa Nyabisindu, Pasiteri Nimuragire Jean Marie Vianney
Mu Ntara y’Amajyepfo, Ururembo rwa Nyabisindu rugizwe n’uturere twa Kamonyi, Muhanga, Ruhango na Nyanza, rukazayoborwa na Pasiteri Nimuragire Jean Marie Vianney, umugabo wubatse ndetse ufite abana batanu.
Uyu mugabo yavukiye mu Karere ka Kamonyi, aza gutangira umurimo w’Imana mu mwaka wa 2001, aho yari umuvagabutumwa mu Mudugudu wa Kigese mu gihe cy’imyaka itanu.
Mu mwaka wa 2012, yaje kujya kwiga ibijyanye na Bibiliya abifatanya no kuba Umukuru w’Itorero muri Paruwasi ya Runda. Mu 2015, yabaye Umushumba muri Paruwasi ya Gahogo, nyuma ajya muri Paruwasi ya Taba ndetse ubu akaba yayoboraga Paruwasi ya Runda muri Kamonyi.
Ni umugabo ufite ubuhamya bukomeye kuko yatangiye kwiga amashuri yisumbuye akuze, kuko yinjiye mu mwaka wa Mbere afite umugore n’abana babiri, ariko ntiyacika intege ahubwo arakomeza, aza kugera muri Kaminuza yiga ibijyanye n’Icungamutungo.
Pasiteri Nimuragire yavuze ko icyo ashyize imbere ari ugusenga no kubaka ubumwe mu itorero.
Ati “Icyo nshyize imbere ni ugusenga no kubaka ubumwe n’urukundo mu bakirisito.”
Urundi Rurembo rwabonye Umushumba mushya ni urwa Ngoma, rugizwe n’uturere twa Ngoma, Rwamagana, Kirehe na Bugesera two mu Ntara y’Iburasirazuba. Uru Rurembo ruzayoborwa na Pasiteri Kananga Emmanuel, umugabo wavukiye mu Karere ka Rwamagana mu mwaka wa 1973, kuri ubu akaba yubatse ndetse afite abana bane.
Yize amashuri atandukanye ndetse afite impamyabushobozi mu masomo y’Iterambere Rusange na Politiki, yakuye muri Kaminuza y’u Rwanda.
Yize Théologie mu ishuri rya PATEK, akaba yaratangiye kwiga icyiciro cya gatatu cya Kaminuza muri AJSM mu bijyanye no kuyobora amatorero ndetse aracyakomeje kwiga aya masomo.
Hanze y’itorero, yakoze imirimo itandukanye irimo nko kuba Umuyobozi Ushinzwe Ubuhinzi mu Kigo cy’ikawa cyahoze cyitwa Ocir café cyaje guhinduka NAEB, nyuma aza no guhabwa inshingano muri Minisiteri y’Urubyiruko, aho yari ashinzwe ibigo by’urubyiruko.
Yakijijwe mu mwaka wa 1997, ahita akomeza umurimo w’Imana muri korari ndetse ayobora korari Siniyumanganya. Yaje no kuba umuvugabutumwa maze mu mwaka wa 2014, ahabwa inshingano zo kuba Umukuru w’Itorero muri Paruwasi ya Nyanza.
Nyuma yaho, uyu mugabo yaje kugaruka muri Paruwasi ya Ruhango, aho yari akibarizwa na magingo aya nk’Umukuru w’Itorero.
Pasiteri Kananga yavuze ko icyo ashyize imbere mu nshingano ze ari ukwamamaza ubutumwa bwiza bugakwira hose.
Ati “Icyo nsaba Bene data tugiye gukorana umurimo ni uko twakwamamaza inkuru nziza bigatuma ubwami bw’Imana bwaguka.”
Ururembo rwa Nyagatare
Umushumba w’Ururembo rwa Nyagatare, Pasiteri Bizimana Jean Baptiste
Ururembo rwa Nyagatare na rwo rwahawe ubuyobozi bushya, bukuriwe na Pasiteri Bizimana Jean Baptiste, umugabo wubatse ndetse ufite abana batatu, akaba ari umuhanga muri Théologie kuko afite impamyabumenyi y’icyiciro cya kabiri n’icya gatatu yakuye mu gihugu cya Uganda.
Ururembo agiye kuyobora rugizwe n’uturere rwa Nyagatare, Gatsibo na Kayonza.
Uyu mushumba yakoze imirimo itandukanye irimo nko gukora mu mushinga wa Compassion International mu gihe cy’imyaka itanu, nyuma aza kujya kwikorera aho yari Umuyobozi w’ikigo cya Ibyiza Ltd.
Yabifatanyije no kwiga Bibiliya, aba umuyobozi wa Korari ku Mugina. Nyuma yaje kuba umwarimu ndetse aza no guhamagarirwa kuba Umukuru w’Itorero.
Yabaye umushumba muri Paruwasi ya Bugarama ndetse niho yari arimo kuzuriza inshingano ze muri iyi minsi.
Pasiteri Bizimana yavuze ko we n’abakirisitu bakwiye kuba abanto b’umumaro bagakorera Imana bigishoboka.
Ati “ Bakirisito bene data ndabasaba ko dukwiye kuba ab’umumaro tugakoresha amaboko yacu mu gihe tukiriho.”
Ururembo rw’Umujyi wa Kigali rugizwe n’uturere twa Nyarugenge, Gasabo na Kicukiro, rwahawe Pasiteri Rurangwa Valentin, umugabo wubatse ndetse akagira abana barindwi. Yari asanzwe ari Umukuru wa Paruwasi ya Gikondo, aho yari amaze imyaka itanu ayiyobora.
Yakijijwe mu mwaka wa 1997 i Rusororo aho yahabereye umuririmbyi, umudiyakoni, umwarimu, , ndetse aza no kuhabera Umukuru w’Itorero.
Afite impamyabumenyi mu mategeko yakuye mu Kaminuza ya UNILAK, akaba yarayoboye umuryango w’abanyeshuri basengera muri ADEPR, ariko biga nijoro. Izi nshingano yazitangiye mu mwaka wa 2007 kugera muri 2008. Yaje no kuyobora urubyiruko mu Rurembo rwa Kigali, ndetse nyuma aza kuruyobora ku rwego rw’igihugu.
Ururembo rwa Gicumbi rugizwe n’uturere twa Gicumbi na Rulindo, rukazayoborwa na Pasiteri Habyarimana Vedatse, uyu akaba ari umugabo wubatse, ufite abana umunani. Yakijijwe mu mwaka wa 1995. Yize Kaminuza mu ishami ry’icungamutungo.
Imirimo yakoze mu itorero irimo kuririmba, kuba umudiyakoni, kuyobora komisiyo zitandukanye mu itorero, kuba mwarimu mu itorero ndetse no kuba Umukuru w’Itorero.
Yatangiye umurimo mu mwaka wa 2001 muri Paruwasi ya Gatenga ari naho yakirijwe, nyuma yaje kujya i Remera aho yari ashinzwe umurimo w’imibereho myiza y’abanyetorero n’abaririmbyi.
Imirimo yakoze hanze y’itorero harimo kuba umukozi mu muryango World Vision, Croix rouge, Umuryango w’Ubumwe bw’u Burayi, Agespro. Yanabaye Umukozi Wunganira abacuruzi muri gasutamo, kuri ubu akaba amaze imyaka 16 ari Umuyobozi w’Ikigo cy’ubucuruzi gitumiza ibicuruzwa mu mahanga cya ASER.
Habyarimna yavuze ko yishimiye kuba agiye gufatanya n’Abanya-Gicumbi na Rulindo kubaka umurimo w’Imana.
Ati “Nejejwe no kuzabana namwe, ntabwo nje nk’umuyobozi ahubwo nje nk’umwana w’Imana uje kubaka ubwami bwa Se, kandi twese aduhamagaye nk’abubatsi munyemerere tuzabane neza.”